Ноябрь а 5 сквшы 75 йрыцкьатI аэкономика наукаква рдоктор, апрофессор, Къарча-Черкес республикала гIатгара зму анаука анхагIвы, Ставрополь къральыгIва агроуниверситет политика экономияла акафедра анхагIвы Йуан ЧагIбан ХIаджьбакьыр йпа. Ауи йынхара-бзазара турых абари йапшу азцIгIара йаджьауаппI: майрума ууагIахъа уызрыпшдзауа убзазарныс, удырракви, уымчи, угвышхвари ракIвымкIва датша бзазара щъакIгьи уымамкIва? Йбаргвызтынгьи йджьащахъву йбзазара атурых ЧагIбан ХIаджьбакьыр йпа йауацIыхта асквш 2010 агIан Ставрополь йгIацIцIыз йкнига «Майрума абазата убзазарныс?» апны даквчважватI.
Йуан ЧагIбан дчкIвын айдзата йаба дихъыцIтI – Абашта айсра Ду даладзтI. ЗынцIра шабгу анхари аунагIва уыскви згIапсараз йан лпа ажва пшкала длыргвышхвара акIвмызтын датша закIыла дицхърагIушта гьлылымшузтI. Йныбыжьла даншIаз йгIашIарышвта ЧагIбан ХIаджьбакьыр йпа хачIвыта йпахь йыргылуаз йымчла йара-йара йырхъйахуата акIвпI дышбзазуз. ТIапIанта кыт апхьарта й-4-хауа акласс дангIалга арайон квта Адгьа-ХIабльа апхьарта дыцIалтI, ауи амщтахьгьи йпсахыз апхьартаква йгьзакIым, йгьыгIвбам. КласскI дгIалгата йащтагIайуа акласс дыцIалра ахъазла швабыж дгIапсун: апхьартаква йцри кыт йачвыхъаран, акытква транспорт гьырбжьанымкъвузтI, айтыпараква щардан. Ауи азаман йзынйаз абаргвыраква ршвхIаусыгIвала йыквлагIвчва рыуа щардагIвы апхьара кIадрышвхтI.
Ага дгIапсазтынгьи ЧагIбан быжькласскI дгIарылгатI. УацIыхъван йчпуш йымдыруата дхъвыцтI. Апхьара ашIайымрысныс даквзыргвышхваз йабаду йакIвпI. Ауи азаман акытква йгIартыцIуаз асабиква Черкесск йтагылу аобласть уагIахъа апхьарта интернат апны йапхьун. Ауаъа дыцIалныс йаквикIтI. Ауаса йуыс гьаквымшватI, ага йаба хI-Псадгьыл йхчауата йхъа щтIайцIазтынгьи, ага ауи апхьарта забачва айсра йаладзыз, ййыбахаз, цхърагIара йазыбжаз асабиква рыхъазла йгIандыршазтынгьи.
Й-8-хауа акласс Эрсакон кыт апхьарта бзидздзата дгIалгазтынгьи ауагIахъа апхьарта интернат дыцIата дапхьарныс йтахъын.
«Ауи апхьарта снарахвныс сащтата Черкесск санца ауахъ скытлагIвчва зыгIвнабзазуз ацбзазарта апны сгIанхара атахъхатI, – йгIайгвалашвахитI Йуан ЧагIбан. – ХIайчважвумцара йшгIасгвынгIвызла, азджьакI араъа йызгIацIалыз бокс йасныс йа йабакIныс, йа амузыка оркестр йрылалныс, йа акыт йапхьарныс ацкIыс агород рыцIа йгIалырхта акIвын. Сара йыстахъыз закIын – сапхьарныс».
ЙатаркIвах йшвъаква аннармахв ауат асквшква рагIан заджвгьи йгвы адзакIьа йгIатамшвушыз йчпатI: арыпхьарала РСФСР аминистр Каиров Иван сальамшвъа йзищтитI. Ауаъа апхьара днармахвуата дъагIаршвхIакIваз йгвы йшасуа аницIатI. Йбжьы аджвырагIв йыргIапIхIва дамайгвгъауата адзын ангIадза Эрсакон апхьарта дцахтI. Асквш 1953 октябрь мыз агIан апхьарта амщтахь рпны дгIайхта аобласть ауагIахъа апхьарта интернат дшнарахвыз зныз асальамшвъа ангIайырт швабыж йджьайщатI.
Ауи датшагьи дахIвракI ащтагIайтI – Ломоносов йыхьыз зхъу Москва къральыгIва университет дыцIалтI.
«Ужвы азаман швабыж йхъацIауачвапI аколхоз йынхуз апхIвыс лпа акъральыгIва ду апны рыцIа йхъадаз ауниверситет цхърагIарадъа дшыцIалыз», – араса йгIвыхтI ауи ужвы йгIацIищтыз акнига апны. Ауаса арат ажваква цIабыргыпI. Йара сквшыкI апхьарта интернат йацгIалгакваз йрыуата хгIвы Москва йтагылу авузква йрыцIалтI: ЧагIбан – МГУ апны, Агырба Юри Таов Чапайи (Анатолий) – Тимирязев йыхьыз зхъу акытмлыкврхIара академия апны.
Астолица йтайгаз апхьара сквшква Йуан ЧагIбан анцIрала йгвы пхата йгIатахатI. Ажва гьалам, ауаъагьи ахчала йбжан. Авагонква йырну гIарнырхуамцара ахча гIарынхун, ауаса ауатква рыхъазла ргвыргъьара йалдзгIузма! «ДахIвра дута йспхьадзитI сапхьара уыс араса йъащаквгылыз. Анчва квырмыш ду йзысчпитI!» – йхIвитI Йуан ЧагIбан.
МГУ дгIалгата гIвысквша анцIы Йуан ЧагIбан Ростов къральыгIва университет аспирантура «политика экономия» ъачIвагIала дыцIалтI. Ауаъа асквш 1962 йгIашIарышвта асквш 1965-дза дапхьатI. Аспирантура дангIалгуз анхара ауыс дазхъвыцуата Ставрополь педагогика институт акафедра аунашвачпагIв Авксентьев тшизынайырхатI. Ауи йакIвпI Ставрополь кытмлыкврхIара институт апны анхарта ауысла амаль шаъу гIайазхIвыз. Асквш 1965 октябрь а 1 атшын Йуан ЧагIбан ауи аинститут (ужвы «Ставрополь агроуниверситет» – хIва йапхьитI) политика экономияла акафедра апны дынхауа далагатI. Араъа ахъа джвыквылтI йынхара-бзазара амгIва ду.
«Заджвымзара-заджвы йыхъазла сара спхыцIа шцаз гIальаматракIгьи аламызшва йбапI, – йгIвитI йгIагвалашвахраква рпны Йуан ЧагIбан, – ауаса сара, архъа кыт йгIатадрийыз ачкIвын, Анчва йылпха сызгIаншата акIвпI йшызбауа».
Йуан ЧагIбан анаука нхарагьи арыпхьарагьи йапшыта йзаргванпI. Асквш 1987 агIан Ростов къральыгIва университет апны йдоктор диссертация йхчатI. Ауи амщтахь щарда йнамихуата политика экономияла Ставрополь кытмлыкврхIара институт акафедра апны унашвачпагIвта ддыргылтI. Москва апны асквш 1988 февраль мыз диплом ангIайнапIыцIарцIахуаз атшын йынцIра йауата насып ду рыцIа йызпщылаз мшыта йпхьадзитI.
ЙынцIра-бзазара апны агIаншара хайырква йрыуапI унагIва даналал амшгьи. Зыбызшваквала йапшым угIахъа щардала йалу атгIачва ду апны ЧагIбан дйыдзхъагылата апхари арахIмати ргIахчара дазгылапI йхъапщыла Лидиягьи. Ари атгIачва апны йцрихатI, ракъыль аквшвауа йацбзазитI абазаква, адгьаква, аурышвква, акъарчаква, армельква. Йпачви йпхIи раба йыщта надырдзахитI: йпахIба Амир аэкономика наукаква дырдокторпI, йпайцIба Мурати йпхIа Асйи аэкономика наукаква йыркандидатпI. ЧагIбангьи Лидиягьи ршIа йтадырчIвума ухIвауата бзи йырбитI ауат йгIартынхаз абжьыгIв сабичва.
Ауасаражвра йачIвыпI ззырхIвауа аныбыжь днадзахьата ЧагIбан ХIаджьбакьыр йпа йылахь даназхъвыцхуа зымгIвалагьи дшразу гIаликIгIитI. «Сбзазара апны гвыргъьара дугьи гвыргIвагьи, дахIврагьи лдзгIарагьи срынйатI, агIвзачва бзиква сщардан, джьагIвагIвгьи гьмачIыгIвмызтI. Заджвгьи абзазара майрапIхIва йгьихIвум. Ауаса сбзазара апны абзири агвыргъьари ракIвпI йщаквгылыз», – хIва аныпI «Майрума абазата убзазарныс?» – хIва зхьзу йкнига апны. ЙгьмайрамзапI, ауаса тгIачва гIальамат зму, агIари бзиква гIазцIагылыз, ауат ргIариква йдыргвыргъьауа, ъахIыльчва зщарду, анхарта апны хвы зквырцIауа агIвычIвгIвыс насып ду зму дгIвычIвгIвыспI. Ауаса йанаъазара абзазара апны узамайгIайуаш закIгьи гьаъам, угвы зынгьи йуымрыдзуата апхъала учIвырхъаныс акIвпI йхъаду – уамайчуата уынхауа, нхарала ухъагьи ууагIахъагьи урыпшдзауа. Абари ауысла Йуан ЧагIбан йшвапха нахвапI, швапха пшдзапI.
Квициниа Инна,
«Абаза Къраль» сайт йазалхпI.


«Къарча-Черкес» телерадиуакомпания апны йынхауата зыхьыз бергьльу аоператор Табыща Роман абаза кыт ТIапIанта дгIатадритI. Арра къвырльыкъвхара амщтахь Черкесск апны атехникум дапхьатI, ауаъа йгIацIигаз аъачIвагIала сквшквакI дынхатI. Асквш 1987 агIан Роман унагIва далалын рыцIа гвышхваракI зпщылу нхартакI дазыпшгIауа далагатI. МышкIы хIадагIвачата ауи агIан Пятигорск телебара студия апны йынхуз Брынза Григорий дйабадыртI. Ауат ацынхауа йалагатI, апхъапхъа оператор йанхъихуаз арылашара ауысла дицхърагIун, уадыргIвана йаргьи йазалху акурсква дгIарылган операторта йапхъахауа ачIвырхъаква атиптI.
Ауыс йазгIашIыхаз агIальаматра даргвышхвауата йъачIвагIа шIыц цIолата тшахайыргIвазан апшыгIвчвагьи ргватра йхъихуаз асуратква йырзынадырхатI. Асквшква агIвсуан, йаргьи Роман йыхъазла ари анхара бзазара ъачIвагIата йщаквгылтI. Алыгажв йзымкIыз аладз, ан лпшвырхъыччара, йгвлахIару асаби хъыччара, ахIбачва рылапш нашхыйаква, йчвалатшычпарам агвыргъьара – абарат алахъвгIахъасраква зымгIва узыгIакIра атахъыпI, ауатдаъа ажурналист йажва акъдзыра ацIцIитI, ателебарагьи апшыгIвчва агхитI.
Й-90-хауа асквшква рагIан КЧР апны йапхъахауата телебара студия «Канал-3» гIаншатI. Араъа Роман сквшквакI руацIа операторта дынхатI. НТР (Ареспублика аугIа ртелебара) ангIанша амщтахь Табыща Роман ауаъа оператор ахIбата дынхауа далагатI. Йынхара йапщыла йъатынчмыз аштаква рпынгьи дцалун. Чачан айсра йашымтата ауаъа операторта дынхатI.
Араъа Черкесск йтайгаз асквшква пхата йгIайгвалашвахитI. Ауи анцIралагьи йгвы йгIатахатI аконтрабас йапщылата йакIвшаз аэксперимент. Ажурналист Брынза Григорий дйыцта аурам йгIаквлын йагIвсквуз аугIа аконтрабас согIата йрыртныс йалагатI. Агород аъарагIвшара гIамырдазапI, ауаса асогIа найахвныс заджвгьи йгьйымуытI. Ауаса агъыцIара йдыргылта тшпсырщаныс тIакIв йанчIва аконтрабас ргъычтI… Амшыркъвараква рльажьахызма? Ауи хъвлапны амузыка училища йгахра атахъын. Абарат йрапшу агIаншараква ауи йынхара-бзазара апны йгьмачIмызтI. Ауипхьадза аугIа раъащаква рыцIа бзита йылайхIвун, ргвы дзытапшуан, рыцIа йджьащахъвата йпхьадзузгьи апшыгIвчва йдйырбахныс йылшун.
ЗымгIва кIайпсата нхаша ду зпщылу нхартакI далаганыс шгIайтахъхалузгьи гьцIайкIуам. Ауаса закIы дгIашIанакIуан. ДгIашIазкIуаз амагIну ажвакIла йгьузыхIвушым, апшыгIвчва драйжьара гьитахъымызтI, ари анхара апны йхъатала йылшауа датша заджвы йылымшушшва йбун. Апхъала акамераква руыс ага йбаргвызтынгьи дзачIв операторызлакIгьи дызмыргIващауата йызхъыхыз асуратква анахьанат йрыламдзуата йгIащаквхитI.
УахьчIвала Табыща Роман «Къарча-Черкес» къральыгIва телерадиуакомпания апны дынхитI. АцIх йаласкIьакIьахьата рпны дгIайхитI, ателевизор апахь дчIвитIта йгIапсара злайцIаз анхара дапшыхитI. Йаразаджв йакIвпI йыздыруа акадрква йрыламшвауата йгIанхауа: агвыргъьара аладзква, йгвыгIвмыгIву алапш. Запытла йшцауала, ауи апшыгIвчва йырзынамдзауа заджвы йзахварапI йа йхьыгIапI. АгIвычIвгIвыс йынхара апны къару гIайылазцIауа йунагIва апхара шакIву Роман кьангьаш гьазгIайгуам. Арахьари ахъатала атгIачва ракIвпI бзи йубауа анхара рыцIагьи тшадукIылныс узыргвышхвауа. Афыр шIыцква урынйата, агIаншара джьащахъваква уыла йабата утгIачва уанырзгIацапахуа йагъьта йаъайа!
Ешерова Муъминат, джурналистпI, Черкесск.
«Абаза Къраль» сайт йазалхпI.


Апсны йауата Санкт-Петербург йтагылу акъральыгIва бнатехника университет йыцIалырныс зтахъкву АААК ацхърагIарала абюджет тыпква ркIырныс рылшараква рыцIа йбзийызлуштI.
Адуней апсуа-абаза конгресс Апсны йауата Санкт-Петербург йтагылу акъральыгIва бнатехника университет (СПбГЛТУ) йыцIалырныс зтахъкву абюджет тыпква ркIырныс йырцхърагIуштI. Ауи лшарахатI йхIаракIу апхьарти АААКи йазалху дырра зму аъачIвагIагIвчва рыхIазыррала йщацынхушла ангIалра мачвы анацIарцIа амщтахь.
АнгIалра мачвы ъацIарцIаз даквчважвауата Адуней апсуа-абаза конгресс ЙхIаракIу асовет аунашвачпагIв Эгьзакь Мусса ауи ацынхара ду йшаджвыквцIагу дацIачIвагъватI.
"УахьчIва хIара АААК Апсны йауу абитуриентква абнатехника университет йшыцIалуаш йацхърагIарныс хIангIалтI. Араъа хIызквчважвауа абюджет тыпква ракIвпI. ХIара апсуа чкIвыныргIа зтурых байу, Россиягьи ауи утыцIтагьи зунашва бзита йырдыруа йхIаракIу апхьарта апны дырра рауырныс лшара ъахIызрытуа хIайгвыргъьитI. ХIара хIгвыгъитI абнатехника университет дырра гIацIыргарныс АААК уахьчIва йъанхауа анахьанат акъральква рпны йбзазауа апсуа-абаза диаспораква йрыуу чкIвыныргIагьи йрымагIальаматхушта", – йхIватI Эгьзакь Мусса.
Ауи йгIацицIахтI АААК йгьи СПбГЛТУ рацынхара апны йащтагIайуа чIвырхъата йалуаш йара ауи апш нархара зму Согъвым ауниверситети Апсны акъральыгIва институткви наука нархарала рыцынхара шакIву.
АнгIалра йшгIанахIвауала, ауи мачвы ацIазцIаз агIвхъатакI АААКгьи СПбГЛТУгьи йрымагIальамату ауысквала йалата аконференцияква, агIарбартаква, асеминарква, апрезентацияква, айззараква адыргаллуштI.
СПбГЛТУ аректор йхъвдаквцIараква заманкIла йзырхъйауа Мельничук Ирина ауниверситет Апсны йауу астудентква йалкIгIу лшара рнатырныс йшхIазыру лхIватI.
"ХIара арыпхьара анархара 21-ла бюджет тыпта 600 райхIа хIымапI. УахьчIвала хIара хIапхьарта йхIаракIу политехника апхьартата ухIва йауаштI: абна млыкврхIара, абнапкъра, амшIы адынхалра йырпщылу анархараква йырхъазымкIва араъа аршIыйара нархараквагьи щардапI – ландшафт архитектура, дизайн, датшагьи. ХIара багъьата йхъахIцIитI аршIыйара нархараква астудентква йрымагIальаматхушта, йауа ухIварыквын, Апсны запш аъам псабара гIаныршарапI, ауи зуыс здыруа аъачIвагIагIвчва рхъпшылра, райгвыгIвра йазыбжапI", – йылпхьадзитI ауи.
АнгIалра мачвы анацIарцIуз даъан СПбГЛТУ астудентква назахвуа акомиссия асекретарь Богатова Елена. Ауи йшылхIвазла, апхьарта абитуриентква злацIалуаш архъвыхраква штшрыздрыхIазыруаш йырцхърагIарныс, йатахъу методика цхърагIагала йадыргалырныс йхIазырпI. Ауи акIвымкIвагьи ауи ауниверситет йастудентхуш апхьара йапщыламкIва датша уыста тшыздыркIыл йауаш гIашIылпхьадзатI.
"Апхьара йахъазымкIва ауниверситет агIвычIвгIвыс йызхIарныс лшара бзи йнатитI. СПбГЛТУ апны запш умауаш спорт кафедра аъапI. Ауи спорт квпшырата 70 райхIала йынхитI, хIстудентква Россия, Европа, адуней анкъвакъвраква йрылазлитI. Ауниверситет апны астудент хъаунашвахъцIара швабыж тшауацIыхра ду амапI. АршIыйара йхънахуа атеатр, ашвахIвара студияква рпны йыззычпу гIадырба йауаштI", – йгIахIгвынлыргIвытI анахвра комиссия аунашвачпагIв.
Апсны йауата СПбЛТГУ апны йапхьарныс зтахъу ауаъа рыцIа майрата йшзыцIалуаш ауысла email@example.com электрон почтала йа +7 812 514 88 55 телефонла Санкт-Петербург апны йаъу Адуней апсуа-абаза конгресс ауысхарта тшазынадырха йауаштI.
ЙЫЖВДЫРРА АХЪАЗЛА: Киров Сергей йыхьыз зхъу Санкт-Петербург йтагылу акъральыгIва бнатехника университет (СПбГЛТУ) асквш 2020 агIан сквш 217 ахъыцIтI. Ауи ъачIвагIа гIацIгарала аквтанай, йхIаракIу, йкIьыду арыпхьара программаква архъйитI; абна млыкврхIара, абнапкъра, амшIы адынхалра, абнахимия, ашвъабгъьычпара, агидролиз рхарджьра нархараквала архарджьра, анаука йгьи анаука-арыпхьара нхара йапщылу аъачIвагIагIвчва арыхIазыритI, шIыц-шIыц йанарыпхьитI, ръазара йаланархIитI; анхара йаквыргIапсу, йцIолу анаука рхъвыхраква акIвнаршитI.
СПбГЛТУ акъраль йхIаракIу абнатехника апхьартаква зымгIва йрапхъата надзара щардала йалу аъачIвагIа арыпхьаща йазцатI. УахьчIвала ауаъа студентта 6000-гIв райхIа апхьитI, ауат йаргвану йгьи йхъару агIвыма къраль 42 йгIартыцIызгьи рылапI. Ауниверситет арыпхьари анаука рхъвыхракви рыхъазла щата багъьа амапI. Ауниверситет арыпхьагIвчва ргвып цIаста йщаквгылхьаз арыпхьащи анаука нхащи йрыццауата анархара шIыцквагьи тшауацIддрыхитI, ауатква зымгIва рнадзара шбзийу аъачIвагIагIвчва аквшахIатхитI. Арыпхьара акIвзыршауа апрофессоркви арыпхьагIвчви зуыс бзита йыздыруа гвыппI.
Ауниверситет йанакIвызлакIгьи Россия Федерация абнатехника апхьартаква наука йгьи методика квтата йырзалуан. Ауаъа йынхитI Россия а-Госстандарт ашвъа зму экспертиза Аквта, акъральква рацынхара ргIапсра йахъвыкIу Абна млыкврхIари абна рхарджьри рдуней квта (МЦЛХП – IСFFI), Европа абна институт Санкт-Петербург апны ашта проект квта, Адуней бна институт йаланакIуа абни абна пкъыгIваква ртехнологии рхъвшара.


Асквш 2012 ноябрь а 22 йгIашIарышвта а 25-дза СогIвым (Апсны республика) апны йцбахауа а-Дуней апсуа-абаза Конгресс акIвшатI.
ХIара Ставрополь ноябрь а 21 хIтыцIын хIджвыквылтI. Адзын кIьаса агъны шгIаргванхауа унардыруата хьшвашварали, пстхIвали, квассали хIнанадасуан. ЙащтагIайуаз ащымта Апсны уыла зхвуа амара акIкIарала йгIахIпылтI, уадыргIвана СогIвымдза амгIва аурала йачIвата йкъагIаркIвауа армала йнаубуз акIадза хIагIакви армала зтолкъвынква тынчта йаквтштшуз атенгьызи хIрыгIвсуан. ХIапхъанчIвиква рышта апны хIъадзасасуаз гIапныта йпхаркIваз амшква щаквгыларкIван. АцIлаква рызбжа адзын ачваквпшыраква йхъдрысызтIхIва гIапын фгIвы гIархъыцIуан ахIвра удзышвагьи йкъагIаркIвуз анахьанат агIайыракви.
А-Конгресс йгIадгылтI Россия (Москва, Ростов, Ставрополь, Черкесск), Трыквшта, Сирия, Германия, Голландия, Франция ргIащтийыгIвчва. ЗымгIва рацкIыс рыцIа йдууын Трыквшта ргвып – 60-гIв раъара надзун. А-Конгресс анхара йалан Апсны а-Президент Анкваб Александр, йапхъахауа авице-премьер Вардания Индира, йбергьльу аурышв политик Бабурин Сергей, апхъала Сирия апарламент йалаз Шараф Абаза (Марщан), адуней рыцIа йъазадзу ахирургква йрылапхьадзу Ардзынба Джьамльадин…
Афырра а-Мемориал апынгьи амхIаджьырква рсин апынгьи ахIврапшдзаква анщтарцIа амщтахь а-Конгресс йалакваз Апсны Республика а-Министрква р-Кабинет йнашылтI. Араъа йауацIыху алачIвара акIвшатI. Ауи ВААК апрезидент, академик Шамба Т.М. йгIахъитIытI, уадыргIвана ажва гвыхътIыла йгIайззакваз тшырзынайырхатI ареспублика апрезидент Анкваб А.З. Ауи ареспублика аполитика-жвлара бзазара ахъата щарда дгIарыквчважватI. РыцIа йхъадата пщуыскI гIаликIгIатI:
1. Стратегияла йгIауахвырквын России Апсны республики йадкIылата йащтаныкъвуштI. АгIвымакъральква рахьыла мразыра гIаншапIхIва йымшвауата ари акъраль аджьауапкIра рыхъвдаквырцIан Апсны ахъахвитра йацыркIтI, ауи ахъахвитра рхчитI, анахьанат акъральква рпахь апсуа угIахъа рхвитнагIакви ргIальаматракви йрызгылапI.
2. Апсуакви Апсны ахвитнагIа рыцызхчаз ачеркескви анцIрала йадкIылазлуштI. Ауаса Грузия апны йгIадрыцIсуа "ачеркес уыс" "КIавкIаз апны аквыргъвгъвараква ргIаныршара йазынарху политика авантюрапI". Ари ауыс ауатыкв йгIатазгакваз хачIвыта йдырхъйауа ачеркес жвлари Абхазии Россия йырпшIадыргылныс, сквшышвкIи бжакIи рапхъала йаъаз агIаншараква уыжвгIанчIви Россия аладыркъванчаныс акIвпI.
3. Ареспублика аэкономика швабыж йалазрыхъвашаз айсра ацIыхъватшараква ужвыгьи йгьгIарылымцIстI, ауи йгIалцIла алшараква гьдууым. Ауи ахIатырла адиспораква ркъару Апсны аправительства акъару йгIаларцIауа йалагандзыкIьара рапхъанчIвиква рбзазартаква рахьыла абазакви апсуакви ррепатриация ауыс льальаркIвата йакIвшуштI. "ХIара хIгвыгъараква йъартабазазауа акъральква рпны дахIвра ду ззыгIатгаз хIхаквлагIвчва ракъыльпшгIари ркъару алшаракви хIрайгвгъитI", – йхIватI апрезидент йгьи йгIаликIгIатI: "Абари акъару гIалцIырта амагIны швабыж йдупI".
4. Ауыс араса йъану ашвхIаусыгIвала Адуней апсуа фонд агIаныршара ауатыкв йгIаталтI, йшпакIву ухIварыквын экономикала йкъарусызу, йрыцхIу акъраль заджвгьи дазгIацапахныс йгьиуашым, ага ауи апхъанчIви псадгьылызтынгьи.
ВААК агенеральна секретарь Аламиа Г.Ш. йауацIыху йгIачважвара апны йшгIаликIгIазла, а-Конгресс ангIандыршуз адуней йыкву абазакви апсуакви зымгIва радкIылра ахачIвы архъйара йазынархан. Йаргьи ари ажвлара организация гIаншищтара йцIуа асквш 20 руацIа агIвымакъральква йыртабзазауа амхIаджьырква ртынхаква рапхъанчIви псадгьыл тшазыгIанадырхатI. "Апсны йгьи Къарча-Черкес йыртабзазауа апсуа чкIвынчви абаза чкIвынчви агIвымакъральква йыртабзазауа рыквлагIвчви абадырныс, йащтаныкъвауа йалаганыс хIацхърагIатI, йхIылшатI, агIвымакъральква рквтала йынхауа адуней организацияква рыуа щарда абазакви апсуакви рдиаспораква ъатабзазауа акъральква рунашвахъцIагIвчва йызнымкIва хIрынйатI. Анйараква рпны адиаспора рбзазара уысква хIрылачважватI, ауат акъралькви Апсны республики ращтаныкъвара уысква ауатыкв йгIатагIгатI". Аламиа Г. йшгIаликIгIазла, апхъахьыла а-Конгресс анхара йаланакIуата йгIандыршаныс рмурадпI апхIвыскви чкIвынргIи рдуней организацияква, аугIахъа уасаражвква рдуней совет.
АлачIвара апны агIащтийыгIвчва гвыпква рунашвачпагIвчва зымгIвагьи гIадырчважватI.
ЙащтагIайуаз атшын Апсны а-Президент й-Администрация апны анйара акIвшатI. Араъагьи Апсны ажвлара-экономика уыскви, аполитика уыскви, адиаспораква руыскви ауатыкв йтан. Ари айчважвара апны йызтахъыз зымгIвагьи рыгвгIанаграква хвитта йырхIваныс рылшатI, йгьмачIмызтI рбыжьква андухуз, амакIыраква ангIарбжьашвуз. Араъа йгIаргыз ажванахъаква а-Конгресс анхара агъьчIвра йахъвушта йаъапI.
Щыбжьанщтахь а-Конгресс йалакваз асасчва Ткъварчал, Очамчира къалаква рпны йаъан. Араъа ауат рыла йабаз абзазара аъаща гвырбзигакIгьи гьаламызтI: ашварахъва йнанауахвыз адгьылква, йрыхъвашата йнымхахуа арачва завод ду, азаман щарда цIуата йаквыргIапсхым абазар, автовокзал. Йара араъа уыла йгIанакIуан ачIахъварыдзырта шIыц, Ткъварчал апны йдырчIаджьгIвацаз асабигIзарта, Очамчира апны шIыц-шIыц йыруыхвахыз акультура Тдзы… Абари ашIырпшыра йдууым ареспублика апны ажвлара-экономика бзазара агIащаквыргылхарала ауи акъару зквымхъауа нхара ду шаъаркIваз нахвата йгIанарбатI. Датша хъатакIла, Апсны абзазара анщаквгылхра асхъан йшаъазлуш асуратквагьи узымбушта йгьаъамызтI. Араъа йатаркIвах ареспублика аэкономика агIащаквыргылхра йазынарху акъару ззадкIылуаш а-Дуней апсуа фонд агIаныршара ауысла йгIаргыз ажванахъа йатахъдзата ауатыкв йшгIаталыз гвынгIвырахатI.
Зтшын хIгIаджвыквылхуаз, ноябрь а 25, амш чвщын. Щымта ква гIакIапссауа йалагатI. Асасчва рапхъанчIвиква рышта йтыцIхта йъамцIыцIхуаз Апсны арынашхыйауазшва йаъан.
СогIвым хIгIатыцIхта хIангIамгIвайсхуаз хIара, Ставропль йгьи Къарча-Черкес йрыуаз агIащтийыгIвчва гвыпква, Нижние Эшеры кыт хIгIашIасын уыжвгIанчIви апсуа къральыгIвара гIанзыршаз, Апсны Республика йапхъахауата йапрезидентыз Ардзынба Владислав квырмыш ду йзыхIчпауата йнышвынтара апны ахIврапшдзаква щтIахIцIатI.
ЧкIала ПIитIа,
"Абаза Къраль" сайт йазалхпI.


Къвныжв ЗамахIщари Уасман йпа асквш 1916 декабр а 5 атшын Псыжв кыт адгьылрхарджьыгIв йтгIачва апны дйытI. ДчкIвынта йани йаби йхъышвттI. Черкесск апны чкIвынргIа йырзыгIандыршаз апычIв апхьарта дгIалгатI, уадыргIвана асквш 1937 агIан ЭркеншахIар апны атракторнкъвцара тшазибжьауата дапхьатI. Псыжв атракторква радкIылырта апны сквшыкI аъара трактористта дынхатI.
Асквш 1937 агIан Ар Къапщ къвырльыкъвхара дызшIырттI. Асквш 1939 агIан Мараташварта Украина ачIвыла апны ахысыгIвчва рырхъв дрылата къвырльыкъв йхун. Асквш 1940 февраль а 5 агIан Къвныжв ЗамахIщари ахъацIари акъвльейри гIайырбауата агъа йдзот дталын йгIагIвижватI, гIважвижвагIвкI раъара йнадзуз асолдаткви афицаркви йщын афицаркI гъарта дгIайкIытI. Ауи афицар афиннква рыр даунашвачпагIвта йгIацIцIтI. АгIвгIвы Нежинский Валентин йкнига «Афырква рыйачIваква» (Черкесск, 1985) апны ЗамахIщари йфырра даквчважвитI.
Къвныжв ЗамахIщари апхъа йгылата айбащра йпшцIалуаз, Маннергейм йлиния пхьызжваз айсыгIвчва дрылан, агъа йгIагвысраква багъьата дырпшIагылуан. Асквш 1940 мартI мыз агIан, совет-фин айсра алганыс мчбжьыкI ахIа атахъыхымкIва, дхвхатI. Ар чымазагIвхьпшыра дангIацIыргIвгIах йкъвырльыкъвхара найырдзахныс ахъазла Москва дырщтитI. Кремль йызшIыртра атахъыта йазпшуаз айсыгIвчва къвырльыкъв ъархуз архъв дрыларцIатI.
Асквш 1940 апрель а 11 агIан СССР ЙхIаракIу а-Совет а-Президиум а-Щаквыргылрала афин гвардия шкIвокIва рабакIра апны ар унашвачпагIвчва йдыргылыз ахачIвква швапха бзи гIайырбауата, фырри хъацIари йылата йъайырхъйаз ахъазла (Къарча-Черкес абзазагIвчва зымгIва драйпхъахауата) Совет Союз а-Фыр ртшхъвага хьзы гIайквнадыргатI, Ленин йорденгьи «Хьапщ ЙачIва» медальгьи гIайыртатI (й-340-хауа аномер амата).
Йара ауи асквш май а 16 атшын акъральыгIва ртшхъвагаква гIарыртныс ахъазла айбащраква рпны йпшцIаз айсыгIвчва Кремль йдрайгватI. Артшхъвагаква Калинин Михаил Иван йпа йгIарнапIыцIайцIун. Ауи ЗамахIщари йквпы Ленин йорденгьи «Хьапщ ЙачIва» медальгьи алайцIатI, багъьата йнапIы йкIын йхIватI:
– Фырта уайсытI, пIатIу уыквта йынкъвга!
Асквш 1940 йгIашIарышвта Къвныжв ЗамахIщари Минск атанкнкъвцара училища апны дапхьун. Абашта айсра Ду ангIалага асквш 1941 июнь мыз йгIашIарышвта ауаъа дпшцIалтI. Ауи Орша къала, Белоруссия анахьанат аштаква рыхъазла дайсытI. Асквш 1941 август агIан Саратов йтагылаз атанкнкъвцара училища йапхьара найырдзахныс дырщтитI. Асквш 1942 апрель агIан дчмазагIвхIатлахан ар чымазагIвхьпшырта апны йайъазун, апрель аннадза дъазгIвадамыз йгIалцIла айсра дгIапшцIырщтхтI.
Ртшхъвагата Ленин йорден, Абашта айсра аорден, амедальква гIайквнадыргатI.
ЗамахIщари Уасман йпа гIвыпхIчви пакIи гIадзынйыргылтI, ауат ргIариква йыла йабатI, ддыргвыргъьатI.
Ужвы Псыжв апны йапхъахауа Совет Союз а-Фыр Къвныжв ЗамахIщари Уасман йпа йыхьыз акытквта урам йахъыпI. Араъа йбзазауа дзачIвызлакIгьи йкытлагIв фыр дйыладухауата анцIралагьи йгвы дтазлуштI.
Квициниа Инна, Мыква Мурат,
«Абаза Къраль» сайт йазалхпI.


СогIвым адзтшп урам апны ахъачва аэвкалипт цIлаква рыжьора йыцIата шахмат йаслитI, ахабарква рхIвитI. Июнь а 26 атшын араъа йбергьльу апсуа суратгIвгIвы, аскульптор Лабахуа Архип йчпаз аскульптура шIыц дыргылтI. Ари анхара гьпычIвым. Ауи йыршIыйара СогIвым йахъазымкIва Апсны шабгу апсыпынкъвгара гIадырбитI.
Лабахуа Архип йскульптураква Апсны атурых йгIалахаз агIвычIвгIвыс дуква, алитература йа алокI фырква ртурасква гIадырбитI. Зынгьи йгIайхъвыцуа афыр турасква скульптурата йчпахитI. Ауат йрыуапI апингфин философ, Чики Ники рсин, ауасамцара.
Апсуа фольклор афыр Тачквым (апсуа бызшвала «напIыршIашIа» гIаныцIитI) йскульптура акIвпI ари азын Архип СогIвым адзтшп урам злайрыпшдзаз. АпхъанчIви хабарква йшгIархIвауала, Тачквым йтурасы джьащахъвапI, ауи дкъвышпI, дгIащарбипI, дсудагьарпI. Йкъвышра акIвпI турасыта аскульптура йгIанарбауа – йхпахауа йнапIы йакъыльпшгIари йкъвльейри йырхцIарапI.
Аскульптура шIыц ангIахъыртIуаз уагIа щардагIв гIайззатI: акъва абзазагIвчва, асасчва, акъральыгIва уыснкъвгагIвчва.
– Тачквым йныбыжьла днаскIьахьан, йхъапщыла зынгьи закIылагьи йразымыз дпхIвыс уагIвырсызын. Ауи тширыгвыбзаханыс, йхIвауа мцтIакIвгьи алайцIаныс бзи йбун. Абараса йбергьльу амцхIвагIвы йсин адзтшп урам апны йъагIахъыртIызгьи лкIгIара злу магIныкI амапI: асин йачвыхъарамкIва ауагIа «мцхIварта» – хIва йзпхьауа чартакI гылапI – араъа йгIархъвыцта йызлачважауа щарда рхабар ауагIа зынла йрылалитI, – йхIватI Апсны республика ажвлара уыснкъвгагIв Кобахия Батал аскульптура ангIахъыртIуаз атшын.
Аларпшыга уыхвара шIыц гIазхъвыцыз ажва анйырт йгIайззакваз ауагIа йнапIы йачпауа афырква рсин турасква шгIаншауа атурых райхIвтI. Ари атшын пхарала, кьахврала, бзирала йырчвыта зыла йабаз ауагIа зымгIвадзугьи ргвы йгIатахатI.
Квициниа Асида,
«Абаза Къраль» сайт йазалхпI


22.07.2012
Асквш 1932 июль а 3 Брюссель апны Кериман Халис Эдже апшдзара йапхъахуз адуней анкъвакъвра «Адуней амисс» чIахIныгIва хьзы гIалквнадыргатI. Ауи анкъвакъвра къраль 28 йгIартыцIыз рыцIа йпшдзадзу ахIвссаква алан. Трыквшта йгIатыцIта араъа йапхъагылагIвхаз апхIвыспа дызуу аткъвым «Эбжбноу» – хIва йзхьзу апхъанчIви абаза жвлапI.
Ауи аткъвым апхъала ужвы Адлер ъану апны йбзазун. Трыквшта апны ауи лабаду дпашахатI, лаба йащи ауи йхъапщыли музыкант ъазата рыхьыз дыргатI. Кериман Халис асквш 1913 февраль а 16 Астамбыль апны дйытI, лаба Тевфик Халис-бей ахвгIахвтра далан, атгIачва апны Кериман йгьылхъазымызтI, хвгIвайщчва лыман.
Лани лаби лдырраква шцIолахуш йащтата дадрыпхьатI. ДаншIадзаз йгIашIарышвта лпшдзара зымгIвагьи гвы артуата дгIалыркIгIун. Трыквшта апны апшдзара анкъвакъвра адгалагIвчва лаба хвын йгIайыдзхъагылын йгьырзимутI, лныбыжьлагьи 18 сквша дгьнамдзасызтI. Апхьарта дангIалга амщтахь акIвпI анкъвакъвра адгалагIвчва Кериман сурат лхъырхырныс лаба йанйырхвит. Трыквшта апны анкъвакъвра хIвсыса 50-гIвы алан, ауаса Кериман Халис зымгIва рацкIыс дпшдзата йщаквдыргылтI. УадыргIвана ауи Бельгия «Адуней амисс» анкъвакъвра апны Трыквшта рыхьызла далазланыс дырщтитI. Араъа Кериман Халис йгIатылгаз айгIайра Трыквшта рыхъазла магIны ду аман, йшпакIву ухIварыквын Осман империя мсылман къральыгIван, араъа йщаквгылаз ахабзакви ацIаскви гвашIата йырпхьадзун. Трыквшта йауу апхIвыспа ауи апш дуней анкъвакъвра дъалалыз араъа адини акъральыгIви руысква шкIьыдахаз, Кемаль Ататюрк къральыгIва шIыц шгIанйыршауа йаквшахIтхара атахъын. Ари анкъвакъвра амщтахь сквшы 20 руацIа Трыквшта ауаъа йгьаламылхтI.
Адуней апны йапхъахуз апшдзара апаштыхI пхIвыспа лхабар Трыквшта абзазагIвчва гIальаматра ду азырбатI. АугIа гвып-гвып дута йгIалпыралуан, Осман империя апны йпшдзадзу апхIвыспа дырбарныс зымгIвагьи йыртахъын. Апсуа диаспора апны ахIбачва йгIадзынгылуа ашIаква абари апш гIаншаракI аунашва рархIвхуамца ужвыгIандзара йгIамгIвайситI: анйаракI апны Кериман Халис адуней апны зымгIва рацкIыс йпшдзу дытрыквпхIвыспата ангIархIва щарда дымхъвыцуата дштрыквмыз, лугIахъажвлала дышчеркесу, дшабазу джьауапта йалтхтI.
Ауи азаман апшдзара анкъвакъвра уалазланыс джьауапкIра дууын. Мсылман къральыгIва йауата адунейла йапхъахуз апшдзара апаштахI пхIвыспа ахIвссаква хвитнагIа шгIарыртуа дамыгъата йгIалырбатI. Ужвы аяпон социологква йгIважвахуз асквшышв ауацIа ажвлара апны апхIвысква рхвитнагIаква йшрыладырхIуз ауысла архъвыхраква анакIвдыршауа Эбжбноу йауу Кериман Халис Эдже лыхьыз швапхата йгIарглитI.
Кериман Халис ткъвымхьызта Эдже асквш 1934 агIан йлыртатI, аткъвымхьызква руысла йлырхыз ахабза абзазара йаналарыжьуаз. Трыквбызшвала «эдже» «пхIвыспа пшдза» – хIва гIаныцIитI. Ататюрк йхъатала ауаса йлыхьицIатI апшдзара анкъвакъвра апны йгIатылгаз айгIайра ахъазла.
ЙащтагIайуаз асквшква рагIан Кериман Эдже рыцIа дцIакIыта дбзазун. Интервью гьрылымтхуазтI, лхъатачIв бзазара ауатыкв йшгIатамылуашыз дащтан. Йшбергьльу апшта, гIван унагIва далалтI, гIвпачви пхIакIи гIадзынлыргылтI, ауатгьи жвыгIвсабичва гIархъшахъыцIтI. Лбзазара апны йцIыхъвахуз асквшквагьи лцриква дрылата йылгатI. Абазаква йгIарылцIыз адуней амисс насып лпщылата дгIабзазатI, асквш 2012 январь а 28 адуней лхIваджьтI, лныбыжьла сквшы 99 дрылан. Астамбыль апны дыцIарцIатI.
Трыквшта апрезидент Абдуллах Гюль Кериман лыхъазла дджьабауата араса йхIватI: «ХIара анцIралагьи пхата хIгвы дтазлуштI Кериман Халис Едже. Ауи адуней апны хIкъраль ахьыз щтIылхтI, агIвычIгIвыс ду Ататюрк йхъатала «Едже» ткъвымхьызта йынкъвылганыс лквнайыргатI».
Квициниа Асида
Аинформагентстваква рхабарквала йадгалапI
«Абаза къраль» сайт йазалхпI
АвидеогIвыра Н.И. Кара-Османоглу (Анкара, Трыквшта) йатайкIтI
Кериман Халис Эдже асквш 1913 агIан Фындынклы район йтабзазуз Фэрхунде Хаными Халис Беи ртгIачва апны дйытI. ЦыгIвсабичва рпны ауи дгIвыджьхун, лсабихъа гвыргъьарала йырчвыта лаба йунагIва Фындыклы апны йылгатI. Лабаду Хуршит Паша атгIачва тынха ду рзгIанижьтI, ауи ахIатырла байата йбзазун. Кериман Халис Фэвзийе апхьарта дгIалгатI. Апхьарта дангIалгушыз асквшква рагIан лынцIра йгIалалыз агIаншара хайыр лбзазара шабгу апсахтI: Джумхурийет газет анхагIвчва йадыргалыз апшдзара анкъвакъвра далазланыс ддрайгватI.
– Сара сапхъала Джумхурийет газет анкъвакъвра йалазлуш хIвсыса пшдза щардагIвы гIалырххьан. Сабагьи, ауи йыгIвзачваквагьи, ажурналистквагьи анкъвакъвра салалырныс йгIасыхIвун. 17 сквша саныртазгьи саба йгIайыхIвун анкъвакъвра салалуата сйырхвитныс, ауаса ауи сквшыкI ауацIа дгьадымгылуазтI.
– Алицей апны бапхьара балгандзыкIьа дазпшуазма?
– СквшыкI ауацIа йгьырзимуазтI. УадыргIвана йыгIвзачва даддыргылын анкъвакъвра салайыжьтI. Апхъала саба аугIа сыгьрылайымжьуазтI. Абал амщтахь ажвлара срылалуа салагатI.
Зыхьыз бергьльыз агIвгIвчва – лаба йыгIвзачва, йара Ататюрк йхъатала Кериман Халис йлыхIвун Трыквшта ауацIала йакIвшуз апшдзара анкъвакъвра далалырныс. Лпшдзара йгьахъазымызтI Кериман анахьанат дызларайгIайуаз, лдырраквагьи цIолан, дгIазлыцIыз атгIачвагьи пIатIу ду рыквын. Асквш 1932 июль а 3 Трыквтша апны хIвсыса 50-гIв рквта ауи апшдзара дапаштыхIта далырхтI.
Кериман Халис асквш 1932 июль а 31 атшын Бельгия апны йакIвшара атахъыз анкъвакъвра апынгьи апхъагылара гIатылганыс дазыхIазырын.
– Ауи анкъвакъвра къраль 28 йгIартыцIыз ахIвссаква алан. Саргьи ауат срыуазаджвын. АдахIвра са йгIасыквшван сапхъагылагIвхатI.
СанайгIай амщтахь съабзазуз асасырта журналист щардагIв надгылтI. Апахь апны аугIа швабыж йщардагIвын, асасырта сджвылцIта срызцаныс ртахъын. ХIкъраль абаракъ снапIыцIамкIва сшджвылымцIуаш расхIвтI. Трыквшта апосольства апны баракъ гара йцатI. Ауаса асасырта апны асхъа къапщыкI гIараутI. Саба амызи айачIви асхъа шкIвокIвакI апны йгIатйырсан ауаъа йаквцIлайыркIтI. Абараса напIыла йхIчпаз абаракъ сымата сгIаджвылцIтI. АугIа санырба йцIыруа йалагатI: «Viva Трыквшта! Viva Кериман! Viva Ататюрк!»
Асасырта хIаннашылх саби сари хIыладзква гьхIзымкIтI. Хъвлапны аннадза опера апны хIдрайгван хIцатI. Аопера апны зымгIвагьи гIагылын ауырата напIы йастI – Трыквшти сара атрыкв пхIвыспи йгIахIайхIвахIвуата.
Трыквшта данацапах аугIа Кериман Халис афырква рапш дырбауата йгIалпыралтI.
– ХIангIадзах астанция апны аугIа швабыж йжвпIата йгылан, ауи аъарагIв гIайззан. ЗымгIвагьи цIыруамца напIы йсзасуан.
Ажва гьалам, атрыкв пхIвыспа лайгIайра зымгIва рацкIыс йайгвыргъьуз Ататюрк йакIвын. Кериман Халис лыхьызла йадыргалыз ахъвлапын анйара апны йгIайззакваз тшырзынайырхауата ауи йгвыргъьара рыцагIвишатI.
– Ататюрк йыгIвза Тахсин Озер сара сыхьызла анйара адигалтI. Ауаъа Ататюрк даннадгыл сипыралра шатахъу гIасархIвтI. Ататюрк саниба дгIагылтI. Ауи алахъвгIахъасра зынгьи йгьсхъаштылхуашым. Апашаква зымгIва гIагылын йгIасайхIвахIвтI.
Сара Ататюрк йнапIы ба асхIвтI, йаргьи схъапахь ба гIайхIвын дгIасайхIвахIвтI. «Сара ЭджехIва быхьсцIатI, йбгвапхама?» – хIва дгIасцIгIатI. Саргьи араса йсджьауапхатI: «Сара спаша, уара адуней шабгу гIасутатI» – хIва. УадыргIвана йахщи Афет Хаными рыдзхъа сйырчIватI. Ахъвлапын йашымтан. Йгьи хIгIахIвуан…
УахьчIвала са сгIариква рсабиква срыдзхъачIвапI. Сцриква зымгIвагьи сгIакIвдыршитI. ХIара насып зму тгIачвата хIацбзазитI.


Адиаспора
Апсны йауата Санкт-Петербург йтагылу акъральыгIва бнатехника университет йыцIалырныс зтахъкву АААК ацхърагIарала абюджет тыпква ркIырныс рылшараква рыцIа йбзийызлуштI.
ХIызту асквш декабрь аквтадза йхIазырхара атахъу Ставропольшта йту абазаква йгIарыквчважвауа абзазара йгIахъыху асуратгIвыра йауата хъвквакI хъырххьатI.
Адуней апсуа-абаза конгресс ауысхагIвчва Сирия ГIарып Республика йту апсуа-абаза йгьи агвхъауа диаспораква йрыуу ауагIа йрынйатI.
АААК ЙхIаракIу асовет аунашвачпагIв хачIвы шйыргылыз апшта КъЧР апны Дискуссия клуб гIандыршуштI.
Адуней апсуа-абаза конгресс Москва апны зныкI йапышвтыз абаза бызшвала арыпхьара атаджвыквнацIахтI.
Москва апсуа диаспора гуманитар цхърагIарата йадыркIылыз тонн 20 йнадзауа афачIв пкъыгIваква Апсны йгIадзатI.
Москва апсуа диаспори «ХIара хIадгылтI» мгIвайсри акоронавирус абакIра йазалху айъазара гуманитар цхърагIара адыргалын Апсны йгIаргтI.
Москва апсуа диаспора акоронавирус апандемия абакIра ауысла Апсны йырцхърагIитI
Санкт-Петербург апны а-Конгресс апсыуа бызшва йъадрыпхьауа апхьарта гIахънатIытI.
АААК ауысхагIвчва ргвып нхауищтара йцIуа асквшыкIи бжакIи руацIа Апсни Трыквшти рпны а-Конгресс ашIыпIа хъвшара 30 гIанхъыртIытI. АААК аргIапсща шаъула йгIауахвырквын, ауат ашыпIаква рпны абаза уагIа рабадырра йазынхитI, ауи абадыррагьи ауысква рырхъйара ымайритI.


Октябрь мыз ацIыхъва СогIвым апны гIвтланыкъвакIла йыздынхалыз апроект «Акультура агIамтаква: Апсны – Россия» ауысла «стол гьажьы» акIвшатI. Айчважвараква йрылан акультури аршIыйари рынхагIвчва, акультура ауысла Россия йгьи Апсны рминистерстваква ргIащтийыгIвчва.
Ари апроект асквш 2009 агIан культура ауысла Россия йгьи Апсны рминистерстваква ангIалра мачвы анацIарцIа амщтахь абзазара йалалуа йалагатI. Ари ангIалра абзирала хысквша руацIа агIвкъралькIгьи йгIартыцIыз аршIыйара гвыпкви зыхьыз бергьльу акультура анхагIвчви алата анйара 83 акIвшатI.
ХачIв хъадата апроект йархъйауа ауагIахъа культура агIатгараква агIвымакъральква ахадыргIвазаныс акIвпI. «АршIыйагIвчва гвыпква Россия абзазагIвчва хIышта акультура абайара ддырбитI», – йхIватI культурала Апсны аминистр Гунба Бадра.
Айчважвара йалакваз рыуа дзачIвызлакIгьи ари йапшу агIаджвыквцIараква сабапта йгIанагуа аунашва рхIвун. Москва апны Некрасов йыхьыз нкъвызгауа абиблиотека абзирала Апсны абиблиотекаква книга зыкь 28 рзазыркIкIтI. СынчIвагIваца асабиква рыхъазла гIвпроект дукI абзазара йаларыжьтI: «Моцарт йбзазари йыршIыйари ртурых», «Аконцертква рпарад». Апсны арайонква рмузыка апхьартаква рапхьагIвчва афилармония асцена ду апны рыршIыйара гIадырбатI, Апсны Республика акъральыгIва аурышв драма театргьи «Мелихов гIапны» – хIва йахъагылата Чехов А.П. йыхьыз зхъхIвалгIу агIвымакъральква рквтала йакIвшуз афестиваль йалалныс рылшатI.
Асквш 2012 акультура агIамта акIвыршаща мачIкI йырпсахтI. Апроект адгалагIвчва йшырпхьадзауала, апсуа ршIыйагIвчва гвыпква рконцертква ъагIадырбауа Россия агородквагьи рыцIа йщардазара, Апсны апны аконцертква ъакIвшауа аштаквагьи ргеография рыцIа йауацIыхзара атахъыпI.
Акультура агIамта «Апсны – Россия – 2012» Санкт-Петербург апны агIвымакъральква злата йакIвшауа афестиваль йалата ахореография ансамбль «Абаза» йгьи авокал ъамапсыма ансамбль «Гунда» ргIахъвмаррала йхъыргIвахитI. «ЙгIаталуа асквш ауацIа апроект йаланакIуата аршIыйара анархараква зымгIва гIахIырбаныс хIмурадпI. Россияла ауи йадынхалуа агвып зымгIвалагьи йхIыцыркIитI. Россия апны йакIвшауа аконцертква рымщтахь хIара хIартистква аршIыйара ауысла айгвачва рщардахитI. Ауи йгIалцIла асквш 2013 акультура агIамта джьащахъвара щарда алазлуштI. ХIымадзаква зымгIва ауатыкв йгьгIатасцIарым, ауаса агIамта анадзара хIагIата йадгалазлуштI», – лхIватI культурала аминистр йцхърагIагIв Смыр Динара.
Козлова Эльвира


Тобыль ИсмагIиль Бубакьыр йпа асквш 1918 агIан АлбыргIан кыт апны дйытI. Апхьарта дыцIаркIвата йыгIвзачва швабыж йыргвапхуз апьесаква йыгIвуа далагатI. Актерква руыс дукI йшазычпамызгьи, фаша пшдза шрымамызгьи апьесаква акыт аклуб асцена апны йандыргылуаз ауралагьи уагIа щарда гIайззалун.
БыжькласскI дангIарылга амщтахь ИсмагIиль Черкесск йтагылу педучилища дыцIалтI. Йапхъахауата йгIвыз ауыса «Аленинецква» асквш 1935 август а 31 атшын «Черкес пльыжь» газет абаза бызшвала анапа йгIаквшватI. Ауи щарда дыгIвуан, ауаса зынла йгIаквицIаныс дгьымгвжважвузтI: йыгIвуаз щтIайцIун, заман тIакIв анахъысра даквгIацапхуан дадынхалхуанта гвыгъара ду йзызмаз Тобыль Тольыстан дайырпшуан, дйайкьангьашуан. Тольыстан йгвапхузтын анахьанатгьи йдйырбун. Швабыж дсакъын, аквайчIвагIвыраква гькIайымпсахуазтI, апхъа йгIвызи ацIыхъва йшцази ашIйырпшыхлун.
Асквш 1939 сентябрь а 1 йгIашIырышвта Тобыль ИсмагIиль АлбыргIан апхьарта апычIв классква рпны арыпхьагIвта дынхауа далагатI. Абашта айсра Ду ангIалага йгIашIарышвта йалгандзыкIьара ауаъа дпшцIан. Атанк рхъвы дрылата Албания йантысуаз асхъан хIадагIвачата ареволюция апхъала ауыла йхъысхыз абазаква дрынйатI. Ауат согIата «Албан танго» зныз апластинка гIайыртатI. Айсра анакIвшуз зны ахъвахI даквчIвата амина йгIагвнажван мачIкI атахъхатI адзы дахъватшхуан. Айсра амщтахь йан араса лайхIвлун: «Бара бъамыр акIвапI сара сгIазхчаз», – хIва.
Айсра амщтахь йцри кыт апынгьи ЙынджьыгьчкIвын апынгьи арыпхьагIвта дынхатI, КПСС а-ХIабаз райком ахъвшара даунашвачпагIвын, Черкесск йтагылаз арыпхьагIвчва ринститут дыцIан, асквш 1955 агIан анхара йацйырцауата Ставрополь пединститут историяла афакультет ахьыла дайтыпахын дапхьун. Асквш 1959 февраль мыз агIан апхаста (амашинаква рапшIахра) даладзтI. Адуней анихIваджь амщтахь йгIащаквхаз йнапIлагIвыраквала ароман «Азамат» гIацIырщттI. Ауи ахьызгьи аредакторква ракIвпI йахъадззыргылыз.
ЧкIала ПIитIа,
«Абаза Къраль» сайт йазалхпI.


Май а 25 Черкесск ареспублика драма театр апны Къарча-Черкес республикала гIатгара зму артист, Абаза драма театр аунашвачпагIв КIьыщмахва Умар Йараджьыб йпа йхъыцIыз асквш 60 йадахIвуата айззара ду акIвшатI. Аюбиляр йайхIвахIвтI акъральыгIва уыснкъвгагIвчва, Къабард-Балкъар, Ставрополь шта йгIартыцIыз агвыпква, ажвлара ргIащтийыгIвчва, йынбжьагIвчва, йъахIыльчва. Ахъвлапын ауи йынхара-бзазара йгIаквчважвауа афильм суратквала йгIалагатI.
Асцена йгIахвынгылуаз дзачIвызлакIгьи Умар йайхIвуата абаза уагIахъа ркультура атшауацIнарыхра ахъазла йалайцIауа йгIапсара, йамайчра хвы аквырцIауата йгIачважватI.
«Умар ГИТИС данапхьуз атлахан абаза театр агIаныршара йгвы йгIаташвахьан, – йгIайгвалашвахитI йынбжьагIв, йыцапхьаз, Балкъар театр агвацчпа унашвачпагIв Атмурзаев МхIамат Маджьид йпа. – Абар хIызту асквшышв агIаталымта ауи йгвала абзазара йахъвхан йаргьи дамайчуата, йылшауа закIгьи гIанимжьуата ауыс шагъьичIвуаш дащтапI. Сара Умар йюбилейла сйайхIвитI, абаза уагIахъа ари апш патриот дъагIарылцIыз анысла сныхIвитI».
Умар атеатр унашва ахъицIауа йахъазымкIва асцена апны атурасквалагьи дгIахъвмаритI. СынчIва агIапын мшква рагIан Абаза театр апшыгIвчва спектакль шIыц рыздыргылтI – Мурат Чапай йспектакль «Ахъгалра алыгква» абаза бызшвала йатакIта. Йхъаду атурасыла КIьыщмахва Умар дгIахъвмаритI.
Аурышв драма йгьи комедрия театр аунашвачпагIв Биджиев Хасан Россия атеатр нхагIвчва р-АдкIылара апредседатель, йбергьльу артист Калягин Александр йгIайщтийыз ахIвахIвра телеграмма зымгIвагьи ахайыргIвазатI.
Черкесск апны йаныргIалу «Алашара» адкIылра ахъвшара аунашвачпагIв Мыхц Рамазан Умар Йараджьып йпа араса тшизынайырхатI: «Оноре де Бальзак йшихIвазла, аршIыйара ауагIа рчгIвыча квпшыра йагIвызапI. АршIыйара йадынхалуа агIвычIвгIвыс анур лашараква йхъагылапI. Ауи ахIатырла, КIьыщмахва Умар уахьчIвала йылшата йчпахьу анцIрала абаза уагIахъа ртурых йгIалахуштI. КIьыщмахва Умар анцIрала ауагIа йрыцбзазауа аршIыйара данхагIвыпI».
Айззара апны йгIачважвакваз йшгIалыркIгIазла, Абаза театр анхара чкIвынргIа патриотта, руагIахъа рпхыцIа ргвы азыцхIауата, рцри бызшва бзи йырбауата йгIадзныргылра йазынархапI.
Ахъвлапын ргIахъвмаррала йдрыпшдзатI Россияла гIатгара зму артист ГIват ХIвсин, Россияла, Къвбинаштала гIатгара зму артист Луценко Лидия, Къарча-Черкесла гIатгара зму артист Напщ Аминат, «Абазинка» ашвахIвагIвчва, «Абазгьква» гвып, Меремкъвыль Ачар, Аракай Артур, Чамба Нателла. «Ридада» гIахIвыгIвчва сабиква асцена йангIаквыл заджвгьи гвалымста дгьгIанырымыжьтI.
Айззара алгауата йара дызпрезиденту КIьыщмахваргIа рткъвым йауу гвыпкI асцена йхъалын Умар Йараджьыб йпа йгIайайхIвахIвтI. Къабард-Балкъар йгIатыцIыз агвып КIьыщмахваргIа гIазлыцIыз БерзакьыргIа ргIащтийыгIвчвагьи рылан.
КIьыщмахва Умар ажва анйырт айззара йгIадгылыз зымгIва тшырзынайырхан дшырзыразу йхIватI, ажва пхата, ажва гвапата йзырхIваз ахъазла квырмыш ду рзичпатI.
Бежан ГIайщат,
«Абаза Къраль» сайт йазалхпI


Ужвы азаман баргвыпI йуылаухIваныс арат агIважвакI ауи асхъан гвлахIарата йрылаз. ЙалкIгIата, Къарча-Черкес апны арадиуа хвбызшвакIла йангIачважва асхъан. Ауищтара сквшышвбжакI аъара агIвсхьатI. ТIыкIва ХIамид ауи агIамта бзита йдырхитI. Ауи йыхъазла арадиуа хабарргагагIвацата гьакIвмызтI йшаъаз, знымзара-зны йптшыта йчпахра шатахъхуш гIайгвынгIвуан. Йаргьи атехника майрата йзырчIаджьуа тшибжьатI.
Апхъапхъа ауи йынцIра йауысхушта, бзи йбуш нхарата йцапIхIва дгьазымхъвыцуазтI. Апхьарта амщтахь асвязь асигналква йъарзырбжьауа Новосибирск йтагылу арра апхьарта дымгIапсауата дыцIалтI. Йгвтара гIайыдахIвтI. Ауаса йгвыргъьара гьауырамызтI. Йан лхъазы жвгIвысабичва ргIадзныргылра дшарыгIапсауа аниба апхьара кIайрышвын арра база Арзамас-16 апны связистта дынхауа далагатI.
Атшпсщара мшква йымата йцри ТIапIанта кыт дангIай йкытлагIв, акомпозитор бергьльы Йуан Муса арадиуа апны дынханыс дирайгватI. Йуан Муса ауи асхъан аобласть радиуа ахор унашва ахъицIун, ауаъа атехника бзита йыздыруаз аъачIвагIагIвчва йырзыбжан. Асквш 1978 сентябрь мыз агIан ТIыкIва ХIамид арадиуа апны механикта дынхауа далагатI. Зунашва дацIаз Проценко Алексей Павел йпа уыжвгIандзарагьи пхата дйылачважвитI.
Ауи азаман КIапI Алигьи ХIаратокъва Муъайадгьи йыцта ауагIа рмакъымква ранцIарала нхара ду акIвдыршун. Акытква йызлагIарыкIвшуз йазалхта йадгалу амашинагьи рыман. Дарынашхыйауата йшихIвауала, ауи агIан йрыгIвуамцара йазыркIкIыз амакъымква ракIвпI арадиуа афонд уыжвгIандзара йызлащаквгылу, псахра дукI гьащтагIамитI. ЙагIвсыз азаман даналачважвауа здырраква ауацIыху аъачIвагIагIвчва уахьчIвала анхарта йшагхауа гIаликIгIитI. Ауаса астудия аъамапсымаква йрыуата шIыцра щарда гIаншатI, ауипхьадза гIальаматра злу чIащыгIваракI аницIаныс, дадынхалныс гIайтахъхитI. Абаза культура атшауацIнарыхра залацIара дуу Ерыжв Зулии Цекъва Зарыли гIазсуаз амакъымква ауагIа шайгвыргъьуз запыт йгIайгвалашвахитI.
ТIыкIва ХIамид йымадзагьи гIахъитIитI: ари анхара абзазара апны ашваква йыцта, лахъвгIахъасрипхьадза дзайгвыргъьауа дчIвырхъауа дшабжьаз гьцIайкIуам, йан дъабгаркIву, асаби хвыцква ъагIадзынгылуа, бзи йбауа априемник йцри бызшвала йъачважваркIвауа йгвлахIарапI…
УахьчIвала ТIыкIва ХIамид "Къарча-Черкес" телерадиуакомпания арадиуа хъвшара апны йхъаду инженерта дынхитI. СквшкъомкI руацIа йырхъауа ауыс джьауапкIра ду шапщылу йылайхIвауата атехника апны намдзарата йгIаншауа зынла йырчIаджьхуа акIвпI дшынхауа. ЙшпакIву ухIварыквын магIны ду азибитI аэфир злагIаджвыквылуа арат йгвщтIыхгу, арадиуа йахцIарахаз агIважвакI цкьата, йалыргата арадиуа аздзыргIвчва ансимшы хвбызшвакIла йыргIаланыс: "Черкесск начважвитI…"
Ешерова Муъминат,джурналистпI.
"Абаза Къраль" сайт йазалхпI.


Ауи дтурыхдырыгIвхушта йыквдырпшуан. ЙтгIачва Хъвыжвду йтыцIта йъацахыз апсуа кыт Дурипщ апхьарта апны ХIвран Алексей турыхдыррала чIыдата йакIвдыршуз апхьара сахIатква джьгарта дрылазлун. Йаргьи «Сара с-Хъвжвы» зхьзу Алексей йгIвыра уапшрыквын ауи йыквдырпшуаз аъачIвагIа гIалихыргьи йхъвы шгIатамхушыз йазхъауцIа йауаштI. Ауаса йара Алексей йгвалаз датшан – ауи дайъазагIвхара йтахъын. Ауи агвала дазынадзара ахъазла ачкIвын щарда дгIапсатI. Асквш 1944 агIан аинститут архъвыхраква дыркIылсызтIхIва, хвырта зквыта айсра йгIапшцIыцIхта йара ауи апхьарта йыцIалра зтахъхаз айсчва мгIва ритра атахъхатI. ЙащтагIайуаз асквш данатацIалхуаз ауи архъвыхраква йрыуата ахпа «5»-ла йкIытI, азакI – «4»-ла. Удырраквала арат рапш гIарбага уымата апхьарта ушнарахвуашла угвы бжамызла йауашын. Алексейгьи бзигвыгъа йымата аинститут йнарахвыз зну ашвъа дапшныс дцатI. Ауаса дзынйаз апхьарта Кишиневла йшатдрыпауа, йыцIалуашызгьи ршвъаква шнарахвхуаш зныз хабарргаган. Угвы гьагIвымкъьума!
Рпны дангIайх ХIвран Алексей дъадпалуаш йымдыруата дасын ВКП(б) а-Квта Комитетгьи йхIаракIу дыррала акъраль аминистргьи сальамшвъа рзыйыгIвтI, йуыс зквыз райхIвтI. Йаргьи – йджьауымщушта йаъума?! – агIвбагьи рджьауапква гIайадзахтI. АзакI ауи Лагъь КIавкIаз апны айъазагIвчва ъадрыпхьауа запшинститутызлакIгьи дца йшауаш анын, азакI Махачкъала дцарныс дархвитуан. Алексей йгIвбахуз рыцIа йгIалихтI.
Абарауаса ХIвран Алексей асквш 1945 ноябрь мыз агIан Дагъстан амедицина институт днарахвтI. ЦIабыргыта, зынла хачIвыта йпахь йгIадыргылтI: гIвымызкI цIуата йапхьуз агвып дызлагIархьшваз январь а 1-дза йахьирыдзахырныс. АчкIвын апхьара дажвлын йымшгьи йыцIхгьи ауи йайтуан. «Абар ужвы сынбжьагIвчва сырхьыдзитI» – шихIвуз хъыхь чвгьакI йылымцIхуата йг1айщахIалтI, йаргьи йапхьара сквшыкIла йатахъигахра атахъхатI. Асквш 1946 сентябрь йгIашIарышвта акIвпI Алексей йстудент бзазара анджвыквылх. Хвысквша ауран ауи. Асквш 1951 агIан ачкIвын йхIаракIу дырра зму дшайъазагIву йаквшахIатхауа ашвъа йымата нхара Черкесшта дгIарщтитI. АъачIвагIагIв шIа дгвыгъун хирургта аобласть чымазагIвтара дындырхушта. Ауаса нхарта ъайызгIарауыз Хъвжвы район йаквтаз Эрсакон апны акIвпI. Ауи акыт утыцIта йара дъагIатадрийыз Хъвыжвдудза йбжьу километрквакI ракIвызтIхIва Алексей йпсадгьыл дгIайхта гьйылайымхIвузтI. Йауа ухIварыквын дъагIадрийыз адгьыл гьйымдыруазтI.
Эрсакон арайон йаквтазтIхIва кыткI шаъаз йаъан: атыдзква рыцхIата, аурамква аква амщтахь узырбжьымсуа. Электрокъарунадзара гьрымамызтI акыт. АчымазагIвтарагьи ауи йгьагъьмызтI: йгьлабораториям, йгьрентгеным, ъачIвагIагIвгьи гьаъам. Ауи йайчваху, айъазагIв хъадагьи дакъвыцIхтI.
МызкIи бжакIи ачымазагIвтара унашвачпагIв дгьамамызтI. УацIыхъван ауи аъанатIа ХIвран Алексей ддыргылтI. СквшбжакI айхIа Эрсакон апны дынхарныс згвыгъамыз аъачIвагIагIв шIа ауи дадымгылызтIхIва закIгьи гьйылымшатI. «Йшцауала, араъа сгIанхадзушта гIацIцIуаштI», – йхIван Алексей йуыс шIыц джвыквицIатI. ЗымгIва йрапхъата гIвыджь алаборант уыс йазибжьатI. УацIыхъван рентген ъахъырхуаш пещ адигалтI. Арат агIвуыскI рбзирала айъазагIвчва ачымазагIвква йрыхьуа рыцIа тамамта йырзыщаквыргылуа йцатI, йаргьи чва зхъам ауысквала заджвгьи Черкесск дгьрымщтихуазтI.
Ауасамцара ауысква наскIьауа йалагатI. Щарда йнамихуата ачымазагIвтара машина азырхвгIан «цхърагIара ласы» гIандыршатI. Арайонква аларцIауа йаналага ХIвран Алексей дгIаласхан апартия арайком зыгIвназ атдзы ачымазагIвтара ахъазла йгIарыквихтI. Ауи амщтахь щарда цIуата дыззнацIуз хирургия хъвшара гIахъитIытI. АчымазагIвтара алшараква швабыжта йрылахIатI. Ауи анхаща гвы азтыз Черкесштагьи ауи зланакIуаз Ставропольштагьи рпны азгIвадарахчара йахъпшылуаз аунашвачпагIвчва араъа запыт йгIайуа, айъазагIвчва рыцгIардуамцара анхара швапха йахадыргIвазауа йалагатI.
Эрсакон апны дъадзанхаз ахвысквши бжакIи руацIа ХIвран Алексей ъачIвагIагIвтагьи унашвачпагIвтагьи дщаквгылтI. Ауи йыцынхуз агвып руыс йнардзата йдырхъйун, йызмайгвгъахуаз ачымазагIвква рщапIы йангIаквдыргылхуазгьи ншун.
– Зны, ацIагахра йатлаханта, млыкврхIартакI апны машинакI былчIвы штарчвузымца йгIагIвжватI, – йгIайгвалашвахитI Алексей Адам йпа. – АмашинанкъвцагIв йчгIвыча йаластI. Ауи хIпны дангIарг «дшабгу дблын» – йзухIвушта даъан.
Аобласть йгIатырдата йгIардыз айъазагIв Юра (ауи акIвын амашинанкъвцагIв йыхьыз) данипшы «ари закIылагьи угьызйыхъвахуашым» – гIанищтуата йхъа йрыкацатI. Ауаса ачымазагIвтара анхагIвчва зымгIва ргвы дымрыдзуата ачкIвын йбзазара йазабакIуан. Йаргьи дгIархчатI! Ужвы йъагIадзазгьи Юра йгIванхауата адуней дгIаквызжьыз аугIа дырзыразта дбзазитI.
…Асквш 1957 мартI мшыкI Эрсакон ачымазагIвтара апны «акыт шабгу араъа йгIайма?» – ухIвушта аугIа жвпIаран. Акытла хабар гатI «а-ХIвран дцахитI» – хIва. Йбзазара апны йыншаз ари апсахрагьи Алексей йтахъымкIва акIвапI йшцаз. Ауи аъара къару злайцIаз ачымазагIвтара ныйыжьхырныс, дызщцаз аугIа дрылцIхырныс йгвы адзакIьагьи йгьтамызтI. Ауаса йатаркIвах йара йгIайымцIгIауата нхарта «йзырхIвайтI»: «ЗгIвадарахчарала облисполком ахъвшара унашва ахъуцIарныс йуыквхIырпштI» – хIва гIайархIвтI. ЙгIауыквдырпшызгьи йгIауыхъвдаквырцIазгьи апшын ауи агIан. Йаргьи йащтагIайуаз атшын ХIвран Алексей Черкесшта шабгу азгIвадарахчара дахъпшылыгIвта ддыргылтI. Ауи ахабар згIаз акыт абзазагIвчва райъазагIв йшизыразу йархIвныс йгIайззатI.
– Съадзанхаз азаман ауацIа акыт апны закIыла сзымцхърагIаз тгIачвакIгьи гьаъахымзарызтI. ЙгIайззакваз санрылапш щардагIвы рыладзква хъагылата йызбатI. Ауи са сыхъаз зацкIыс тлапIа аъам хвыпI, – ужвы йъагIадзазгьи Алексей Адам йпа ауи амш ангIайгвалашвахуа йгвы гIалалитI.
«Сбзазара арыхъварта шIыц спахьла тшгIахъызтIуа сымгIва майрахушта сгьамыргвыгъузтI, ауаса гIапсари джьауапкIри шсыгымхуш йазхъаснарцIун», – араса акIвпI дшаквчважвауа ХIвран Алексей ауи агIамта «УайъазагIвзларныс гьмайрам» – хIва зхьицIаз йгIвыра апны. Къарча-Черкесшта ъадыркIылхыз йгIалцIла ауысква гIванла йрылахIун. Айсра агIан йтыргата ужвы йгIайхуаз акъарчаква рбзазартаква рпны рзгIвадара ахьпшра шIыц-шIыц йадгалхра атахъын. Йара медицина шабгугьи абзазага щата рыбагъьара, ъачIвагIагIвчва азрыхIазырра, йаъам акъвырльыкъвхартаква гIаныршара – зъаразйа хачIвыта йпахь йщтIаз сквш 28 рахIа йыртамыз аунашвачпагIв?! Ауаса ХIвран Алексей ари архъвыхрагьи хъацIара йылата дгIалстI.
Абзазара йгIанаргылуаз абаргвыраква йырхъазымкIва йапшым аунашвачпагIвчва йгIандыршуз апрагылаквагьи дырхъысра атахъхун ХIвран Алексей. Ауаса йанцарызгьи Алексей Адам йпа ауыс аугIа рыхъазла рыцIа йшагъьхуш дазгылуан, йаргьи йчIвы хъахьхандзкIьа дгьгIатымхъузтI. Йайрышра йгIалцIла йынхарта йыквырххызтынгьи, ауи ацIабырг амгIва дгьыквымцIтI.
УацIыхъван сквшы 36 руацIа ХIвран Алексей Черкесск аполиклиника апны айъазагIв хъадата дынхатI. Ауи азаман ауацIа ари айъазарта акъала абзазагIвчва рзгIвадара ахчара йащъата йалтI.
Асквш 2001 йгIашIарышвта Алексей Адам йпа тшпсщара дчIвахтI. Ауаса ужвы йъагIадзазгьи джьгарта ажвлара адкIылараквагьи, Къарча-Черкес апны йгIаныршу Россия акоммунист партия ахъвшарагьи рынхара далапI, йцIыхъвахауа азамандза ареспублика АугIа Райззарагьи Черкесск къала аунашвалыхыртагьи дырдепутатта далырхуан. Россияла гIатгара зму айъазагIв, КЧР аугIа райъазагIв, СССР азгIвадарахчара анхагIв бзидздза, Черкесск къала ЧIахIра зму абзазагIв ХIвран Алексей Адам йпа абазаква йырхъазымкIва Къарча-Черкес аугIахъаква зымгIва рквтагьи хвду ззырбауа ахIбачва дрыуапI.
Ауи йбзазара апны зны йгIалихыз зымгIва дрызцIабыргта дгIабзазатI: ъачIвагIазтI, тгIачвазтI, апартия акIвызтI. Ауи йынцIра йгIацIанакIуа мшипхьадза аугIа рыхъазла сабапра злаз уысла йырчвын. Йаргьи йницIыз асквшы 85 рахьыла дацапшхитIта:
– Са сбзазара сазыразпI. ЙгIалсхыз мгIвакIгьи сгьайгIваджьхуам, – йхIвитI.
ЧкIала Георгий
«Абаза Къраль» сайт йазалхпI


Хвысквша цIитI абаза угIахъа рахIбачва рсовет йапхъахауа алачIвара акIвшищтара. Асквш 2008 агIан председательта Тебердыкъва Умар далырхтI. Айззара йалакваз рщардагIв адгалра уысква дышрызъазу гIалыркIгIауата ари аъанатIа йызхъарцIатI. ЙагIвсыз асквшква руацIа Умар ари азхъацIара шгIайырцIабыргуаш дащтата йхъвдаквцIараква йырхъйун. Щарда мцIуата ахIбачва рсовет йызкьазуу алачIвара акIвшатI. Араъа председатель шIыц йалхра, абаза кытква рпны уахьчIвала йырхъйачIву ауысква ауатыкв йтан. Акытква ргIащтийыгIвчва 93-гIв йрыуата алачIвара угIа 75-гIв гIадгылтI, ауат йацшIакIта ауатыкв йту ауысква йрылапшныс йщаквдыргылтI. Тебердыкъва Умар йагIвсыз асквшква руацIа нхарата асовет йакIвдыршаз йауацIыхта даквчважватI.
– Ари аъанатIа сыхъвда йгIахъарцIищтара хIкъару абгата йыздыгIгалуаз амурад шIыцква абзазара йалажьра акIвын. Устав шIыц лыхIхтI, ауи юстицияла КЧР аминистерства йдрыбагъьатI, – йхIватI Тебердыкъва Умар. – Аустав шIыц ауысла нхара ду акIвйыршатI асовет йалу ТхIагъальаджь Борис. Ауи уыста йгIаджвыквхIцIуз зымгIвагьи ауралагьи джьгарта дрылан. ХIынхара уысква апхъапхъа баргвыра щарда гIарпырасуан. Ауи гIазхъшахъыцIуаз «Абаза» жвлара мгIвайсра апны йаъаз амакIыраква ракIвын. ЙлыхIхуаз ауысква атхIрыпунта йалыргара атахъыз ауысква хъатахIкIуан. АмакIыраква аналдырга амщтахь йлыхIхыз ауысква хIрыквгIацапахтI. АуагIа злагIахIыдгылуаз ауысква йрыуапI апсхъвква анырчпауа акврыдзраква йшрылдзгIуш хIадынхалныс. Асовет ащаквыргылрала, кытипхьадза ауи ауысла айззараква акIвхIыршатI. Сара йсыцта айззараква йрадгалагIвын «Абаза» жвлара мгIвайсра апредседатель ЧвзыкIьа Рубин, асовет йалаз агIвгIвы ЛагIвычв Джьамльадин, аимам Хвби Иналь, Абаза район араис-имам Апса Анзор. ХIынхара шакIвшауа агазет анапаква рпны дгIаквчважвун «Абазашта» акорреспондент Кълыч Руслан. Ари ачкIвын швабыж хIизыразпI. Швабыж хIырзыразпI аредакция анхагIвчвагьи аредактор хъада Къвыл Фардауысгьи. АбзазагIвчва хIанрынйуз уыс щарда хIрылачважвун. ГвыргIва ду гIахIыралцIун ашварахъва йхънагIвуз анышвынтараква. Айззараква рпны йакIвшаз айчважвараква рымщтахь аугIа разазаъаща рпсахтI, уахьчIвала анышвынтараква рыцIа йалыргапI, йцкьапI. Хiанйараква йрыщтагIайуата щардагIвы апсхъвква анырчпауа йаквдрыдзуа ахчагьи амлыквгьи йшрылдырдзгIазгьи нахвапI.
Тебердыкъва Умар йшихIвазла, асовет йалакваз ареспублика ауацIала йакIвшуз анйараквагьи айззараквагьи джьгарта йрылан, ражва хвы аман. Асовет алачIвараква рпны уахьчIвала йырхъйачIву ауагIахъа уысква ауатыкв йгIатарцIалун, йрылачважвун. Ауат йрыуапI асинкви ахъмаштылра гъвкви рыргылра, хIтурых йапщылу аурамква рыхьызква ргIащаквыргылхра. Швапха бзита йгIараха йауаштI йбергьльу апхьахьа, анаукаква рдоктор, апрофессор ТIыгв Владимир йыхьыз Къвайдан аквтанай апхьарта йахъцIара, ЙынджьыгьчкIвын кыт аурамкI ахьыз псахта ЛоургIа рыхьыз ахьцIара.
Асовет йалакву ргIаджвыквцIарала арат акытква рапхъанчIви хьызква ргIацарпахра хIащтан: Къвбина – Къвбиналокт, ЙынджьыгьчкIвын – Йынджьыгьлокт, АлбыргIан – Бибаркт, Псыжв – Дарыкъвакт, ПсауычIадаха – Къылчкт. ХIара йызнымкIва йгIащтIыхIтI Гвымлокт абзазагIвчва руыс зкву. УахьчIвала ауаъа псабара газгьи дзгьи гьаъам, ареспублика телебара атраква гьырзагIакIуам, аквта урамгIваца акIвпI асфальтла йхъгIву. Акыт ауысква рырхъйара швабыж йъатащахIахауа гвасрапI, ауаса йцIыхъвахауата акыт апсабара газ акIылгара ауыс, датша уысквакIгьи апщылата рырхъйара асквш 2013 абюджет апны йгIарбапI. Асовет йгIащтIырхуаз ауагIахъа уысква йрыуапI адемография, анхадара, чкIвынргIа рцхърагIара йазынархата йчпачIву ауыс дуква. АхIбачва рсовет рынхара йанархарта кIьыдан апсуакви абазакви хIайщчвара, хIайгвара, хIащтаныкъвара рыцIолара, йрыбагъьара, тшауацIнарыхра.
Умар асовет анхара агIарбараква дрыцIачIвагъвахуата, мурадта йрымаз зымгIва шырзынамырдзас гIаликIгIатI. Ари аъанатIа ъадзанкъвигуз Тебердыкъва Умар йцхърыгIуз, йыцызкIуаз зымгIвагьи дшырзыразу йхIватI. Алхра шIыцква рпны йзгIвадара ъатIахсахаз йгIалцIла ауи йыхьыз ауатыкв йатагIатарымцIахныс дахIватI. Акытква ргIащтийыгIвчва апхъапхъа йауацIыхта ажвлара уысква йрылачважватI. АнапIщтIыхра анджвыквыл ащардагIв Гваджьа Къахвын МхIамат йпа йыхьыз йацыркIтI. Ауи ахIбачва рсовет дапредседатель шIыцхатI. Апхъала ауи «Адгылара» жвлара агIаныршара джьгарта дадынхалуан, уадыргIвана ауи дапредседательтагьи дынхатI. Датшагьи ауи ажвлара, акультура, ауагIахъа уысква йырзынархата Къарча-Черкес, Апсны, Къабард-Балкъар, Чачаншта, Йынгвыщшта рпны йакIвшалауа айззараква дрылата дынхалитI.Ауи ауралагьи йажва багъьата, къдзыра ацIата ауагIахъаква рангIалра, ращтаныкъвара дазгылапI. Акыртква Апсны йангIагвыквс хIайщчва апсуаква рыхъазла ацхърагIара уысква адигалтI. Асквш 2002 агIан хIреспублика президент шIыц даналырх а-Президенти а-Правительстви информация политикала р-УнашвахъцIарта аунашвачпагIв йхъвдаквцIараква йырхъйун. Пенсия данца агумантиар рхъвыхраква р-Институт ахъвшара даунашвачпагIвхатI. Гваджьа Къахвын асоцилогия наукаква дыркандидатпI, афилософия наукаква дырдокторпI, КЧГУ дапрофессорпI, ауасамцара. Ауи наука нхара 130 дыравторпI, адунейла йгьи Россияла конгресс, конференция, симпозиум 38 дрылата дынхатI. ЙгIвыраква рщарда абазаква рэтнос атурых, уахьчIвала аъащата йызтагылу, апхъахьыла йырпхыцIахуш ауысква дрыквчважвитI. АхIбачва рсовет апны Къахвын МхIамат йпа йквнадыргаз азхъацIара шгIайырцIабыргуаш, абаза уагIахъа рбзира гIазлыцIуаш дащтата йдырракви йкъаруи абгата ари анхара йшадигалуаш гIайхIватI.
Джьандар Залина,
«Абаза Къраль» сайт йазалхпI.


Тльабыча Мира СахIатгьари йпхIа асквш 1942 июнь а 1 атшын Хъвыжвду кыт апны дйытI. Асквш 1949 агIан Хъвыжвду апхьарта дыцIалтI, аршIыйара дшIадзата дхънахтI. Йапхъахауа ауыса йхпахауа йа йпщбахауа акласс дыцIата йалалцIатI, йыззынархазгьи ларыпхьагIв лакIвын. Мира ларыпхьагIв ауи аъара бзи дылбунта тыхIа дцата датша кыткI данталх лгвы йыцIалчван уахъынла ахъыза дыцIата дчIвыулун.
Йхвбахауа акласс дангIалга Мира аобласть апхьарта-интернат дыцIарыжьтI. Ауаъа дапхьауата асквш 1957 декабрь а 7 атшын йгIацIцIыз абаза газет анапа ауи луыса «ТIима» гIаквшватI. ГIвысквша анцIы, асквш 1959 октябрь а 24 агIан, йара ауи агазет анапа луыса «Скаца шкIвокIваква» гIаквырцIатI. Абари ашIырпшыра анцIрала лыршIыйара йахцIарата йгIащаквхатI. Йара ауи асквш Мира апхьарта дгIалгатI, Къарча-Черкес педагогика институт дыцIалын сквшыкI дапхьатI, уадыргIвана Москва Литература институт дыцIалныс гIалтахъхатI. Лтахъыра гIалдахIвын асквш 1960 агIан Москва йтагылу Горький йыхьыз зхъу а-Литература институт дастудентхатI.
Абаза уысара атурых хIырхъвыхырквын Мамата Зурагьи Эбзей Сонягьи Мира лапхъала руысаква йара ауи агазет анапаква йгIарыквшватI, Мира луыса йацта Шхай Екатеринагьи луыса йара номеркI анапа йгIаквшватI. УадыргIванагьи абаза пхIвысква рыуа йапхъахауа йпрофессионал уысагIвхаз Мира СахIатгьари йпхIа лакIвпI. Араса йызцазгьи ауысара рыцIа лгвы ъакIвкIыз йгьахъазым, аршIыйара рыцIа дазычпан.
Москва апны апхьара асквшква, ауысара асеминарква ракIвыршаща ауи адуней культура дахадыргIвазатI, лыршIыйара агIвынаква рыцIагьи йауацIырхтI, ащайдза дрыбагъьатI, лъазара рсайтI. Ауи йащтагIайуата асквш 1969 агIан СССР агIвгIвчва шIаква йхвбахауа райззара апны луысаква хвду рыквырцIауата йрылачважватI.
Абаза уысара апны Мира апхIвыс лдунейпшыща, абзибара азазаъащата йазлыму, лпшкара, йчвалатшычпарам лхътIыра лзыгIарбатI. Луысаква йрылубгIитI лхъа дшазыъаз, дгIакIвзыршауа ауагIа лыла йшгIацIалуаз, абзазара апны йлызгIаныжьуаш ащта дшазхъвыцуаз.
Ауаса Тльабыча Мира луысара амагIны рыцIа йдупI: алирика амакъымква рыцIа йцIолапI, пщсатыркIла йалу ауысаква уысара псы гIархъалцIатI, амаль шIыцква гIахъылтIытI, ауысара хъвыцщи ашIырпшыри рыцIа йауацIыхта йгIалырбатI. Луысаква рритм псы зхъу чважвара макъымта тшапсахуа йымгIвайситI, агъвгъвара апны йпшгIауамцара зныкъварта гIазауа адзыгIвчкIвын йашIырпшы йауаштI.
Тльабыча Мира дуысагIвдзан, шIырпшыра, макъым шIыц щарда дыргIаджвыквцIагIвын, лцIыхъвала йгIадзынгылыз ауысагIвчва рыршIыйара апны ауат рбыжьква абгата йщаквгылтI. Мира луысара апны апхъапхъа йгIаншатI акаца шкIвокIваква, амгIващква, акIьанджьаква, агъбаква ршIырпшыраква, ауат уадыргIвана абаза уысара апны хцIара турасы йтагылуата йщтIыцIтI, ргыларта багъьа щаквгылтI.
«Тльабыча Мира луысаква рлирика макъым апшкара, йхътIу ллахIвараква псы рхъазшва ухъырхуата йаъапI, – хIва лгвгIанаграква хIыцагIвылшитI Друнина Юлия. – Йкьахву йгьи йнашхыйу луысаква агвапара пшкала, абзазара йазлыму йцкьу абзибарала, пхарала, нур лашарала йырчвыпI». Кулиев Кайсын араса йхIвун: «Луысаква адгьыли ачIахъви рфыгIвква гIархъыцIитI, КIавкIаз ауысагIвчва рабанпара ахIбачва рыршIыйара йгьапшым, йуызмыргIващауа агIвычIвгIвысагIа апхарагьи, чвалатшычпара злам лпсыпынкъвгарагьи гIарныпщитI».
Тльабыча Мира асквш 2011 сентябрь а 28 атшын адуней лхIваджьтI, лцри Хъвыжвду кыт апны дыцIарцIатI. Асквш 2012 июнь а 1, сквшы 70 анылхъыцI атшын, лцри кыт аквтанай апхьарта апны чвахъабага гъвы гIахъыртIытI, лыхьыз зхъу акласс гIандыршатI.
ЧкIала ПIитIа,


Ари ахабар гьтурыхым, йгьлокIым. Ауи апшгьи гIаншитI. АгIвычIвгIвыс амара дашIуырпшныс ангIаутахъхауа гьщардам, ауаса Ашкацауа АмрахIва зхьзу ари апхIвыспа абари апш шIырпшыра лквнагитI. АжвгIванд йапшу ауи лыла чIыхвквала адуней джьащахъва дахъвлапшитI, дангвыргъьауа ллакта анурква йдрылашаритI. Лынхараква лгвы апхари ацкьари гIарылкIкIгIитI, лбзазара ашIара гIарныпщитI. Ауи зымгIва лымагIальаматпI – ашахв ангIагылра йгIашIарышвта йхъвландзыкIьара лбзазара алахъвгIахъасрипхьадза хвы азылбитI.
Ашкацауа Амра дхвыцищтара суратхъыхра бзи йылбитI. Апхъапхъа лыла йгIацIашвауа зымгIва лтелефон асуратхъыхгала йхъылхуан. РыцIа дантшытха ауыс йазлыму агIальамтра гвы азтыз лаба суратхъыхга бзи лзихвгIатI. Ауи алахъвгIахъасра Амра бзита йылгвнылкIылтI.
Ауи атшын алахIвара шIыцква йрымшын. Апсабари агIвычIвгIвыси, агIвычIвгIвыси апсауышвхIакви рдуней шапщылу, йызладкIылу ахацква лылалхIвауа далагатI. Айшыста йухIвушызтын, лара заджв йылзыхътIу бзазара философия гIанлыршауа далагатI. Лынхараква щардагIвы швабыж йыргвапхун, ареспубликала, Россияла йакIвшуз анкъвакъвраква рпны йхъылхуаз асуратква гIалыркIгIауа, апхъагылара рылагIалгуата йцатI.
Амра йшылхIвауала, дзайгвыгъауа ллахIваракви апсабара ануркви лыла йшгIацIашвауа ракIвпI. Дшынхуш, рыцIа гватра ззылчпуш агьиква Къалмых Дина дырзылбжьитI. Ауи лъачIвагIала дсуратчпагIвпI.
АсуратхъыхыгIв хачIв щарда йпахь йыргыл йауаштI: аджьащара йа агврыпшкара, йа апшдзара агIарбара.
– СураткI апны агвыргъьари анашхыйари, аджьащари айгIваджьри алата йгIасырбаланыс бзи йызбитI, – лхIвитI Амра.
Йджьащахъву ари акIвпI: анахьанат сурат рхъылхуа йахъазымкIва лара лхъагьи йахъылхныс дхънахлитI. «Абараса ухъа уадынхалныс, абзазара йгIанаршIыхауа алахIвараква гIауырбаныс рыцIа ймайрапI», – лхIвитI ауи. Ауаса зымгIва рацкIыс йылгвапу лан лгвыргъьара алахъвгIахъасраква гIалкIыта йхъылхныс акIвхуштI.
Ашкацауа Амра йжвизхауа акласс дапхьитI, теннис ду, волейбол, футбол дрыситI. Ауаса дхъызхауа ауысква зымгIвагьи адызкIылхуа асуратхъыхра акIвпI. Зны дсабита йлымагIальаматхаз ауыс бзазара ъачIвагIата йгIалылхуаш алащаквлыргылтI: Ростов апны кинематография афакультет дыцIалта дапхьаныс лмурадпI.
«Амра дфотографхушма момкIва дкинематографхушма?» – хIва хIаназцIгIа лыхъаз рыцIа йхъаду ауи шакIвым лджьауапхатI. Абзазара адгьыл ацIахьла тшгIахъаначвалуамцара йгIацIцIуа адзыхь йагIвызапI, дзачIвызлакIгьи йызгIацIцIуа адзыхь гIайаура, йбзазара апны йдзыш йхънакъьалуа, апхъала йщтIу йынцIра шцкьула, йшлашарула гвыгъьарата йзалуа йаъазара атахъыпI. Абари акIвпI йхъаду. ЛыршIыйарала аугIа рбзазара лрышарара, йлырпхара акIвпI Амра лыхъазла магIны зму. ДзачIвызлакIгьи ауи злайчпуш амаль – ажвалума, суратлума – йара йхъатала йщаквйыргылитI.
Эшерова Муъминат,
«Абаза Къраль» сайт йазалхпI.


Эрсакон кыт адзакIьа ауи апш угIа щарда бзидздза цIуата йгьамиззасзарын: ари атшын араъа акыт йауу дугьи чкIвынгьи гIадгылтI. АхIбачва абзазара уысква гIадрахан йрылачважвун, асабиквагьи кьахвта йнагIвгIагIвуан. ЗымгIвагьи гвыргъьарамшыта йырзалтI азгIвадара Амш йгьи ауи йазынархата йакIвшуз мини-футболла анкъвакъвраква. АчкIвынчва дрылагылан агвыргъьарамш збзиру, ауи агIаджвыквцIагIв ТхIаквщын Ануаргьи. Йыбызшвала дабазазтIхIва ачеркес культурагьи йылайкIтI – апхьарта даныцIаз йтшпсщара мшква рагIан ауралагьи Эрсакон йтабзазауа йанду лпны дгIайлун, акыт йту зымгIва йцрихатI. Ауи акIвпI йаргьи ари агвыргъьарамш акIвйыршаныс йгвы йзгIаташваз. Ауи ахIбачва йыргвапахатI, айцIбачвагьи аргвыргъьатI.
ТхIаквщын Ануар Ставрополь дтабзазитI, дтанхитI, йъачIвагIала дюристпI, ауаса дсабийищтара мини-футбол бзи йбитI. Анкъвакъвра йалалныс гIазтахъхаз гьмачIгIвмызтI: ацIайква гIвгвыпкI йнадзатI, адуква – пщгвыпкI. Ауат хъвлагIандзакI асогIа амаркIуан.
Футболасра зынзамыза йапыркъьунта аркъан швпIа анахъгIахърала йанкъвакъвуан – араъа асабиква быжьду рхъагылата апхъагылара йазгIашыкъын. Асаби гвыпква йапхъахауа йгьи йгIвбахауа агылартаква агIвыршатI, амедалькви асогIакви рыртатI. СквшигIадза йайтыпалуш акубок аветеранква ргвып «Нарт» йгIатыргатI. ТхIаквщын Ануар йшихIвазла, ари атурнир апхъахьыла сквшигIадзапхьадза йакIвшалуштI. Агвыргъьарамш ацIыхъва ауи асабиква футбол йызласуа атопква согIата йриттI. Ауат зынла асабиква йырбжьагьажьуа йджвыквылтI. Ужвы асабиква рахIагьи йгIартахъхатI мини-футбол бзита йасуа тшырбжьаныс, йащтагIайуа атурнир агIан рахIагьи йджьгарта акубок йазабакIырныс.
Амш алапIатIата аква ангIаджвыквылгьи аугIа рнашх гьымхъващхатI, агвыргъьармш зымгIвагьи ргвы йаланархIатI. Абаза чкIвын йгIаджвыквцIарала ауатыкв йгIаталыз акубок айгвараи азгIвадари йырдамыгъахатI, йгIадзынгылуа абанпараква апшдзара йызладукIыл йауаш швапха бзихатI.
Ешерова Муъминат,
Черкесск
«Абаза Къраль» сайт йазалхпI.


Амараташварташтаква рпны щарда цIуата йщаквгылтI арат ажваква: «self-made man». Араса йызпхьауа агIвычIвгIвыс йщала, йымлыквла абайачва дрыуамкIва абзазара апны згIапсарала, зкъарула, зпхдзыла, здырраквала зщапIы йхвынгылыз йакIвпI. Абараса йамайчуата йаъу агIвычIвгIвыс гвыбзыгъаква, чкIвынргIагьи гIацIанакIуата, ймачIгIвымкIва хIуагIахъагьи йъагIарылцIуа угвы йалахIитI. ГIапыргIа Азамати Татьяни аща-ахща црипI, Гвымлокт йгIатадритI, араъа йгIадзынгылтI, рдырраква акыт апхьарта йгIацIыргатI. Згвы хътIыз, зпхдзхIальальла йбазазуз ауат ран, раба, ранду, рабаду ркытлагIвчва ауралагьи пIатIу рыквырцIауата йгIамгIвайсуан. Акыт абзазагIвчва рщардагIв йрапшта ауат адгьыл дырхарджьуан, рахв дырхIун. Ауаса йгIадзынгылуа абанпара датша бзазара мгIвапI йгIалырхыз.
Татьяна лаща хысквшала дйахIбапI, асквш 1987 агIан дйытI. Асквш 2005 агIан дырра бзидздза лымата Гвымлокт аквтанай апхьарта дгIалган Россияла ауагIахъаква райгвара здамыгъу ауниверситет афилиал дыцIалтI. Афилиал Ставрополь шта йаланакIуа Ессентуки къала апны йаныргIалпI. АпхIвыспачкIвын дырра цIола лымата экономики информации руысла афакультет дгIалгатI, акомпьютер агIарысабапра дазъазата, адахIвраква лщардата бзазара мгIва дыквылтI. Татьяна йхIаракIу апхьарта дахIвра дула дангIалгуз гIвдипломкI гIалыртатI: азакIы Россия апны даланханыс хвитнагIа гIалнатуан, йгIвбахауа – агIвымакъральква рпны.
ЙзачIвбзазара уысызлакIгьи апны агIвычIвгIвыс дызрыпшдзауа йдырраква, йъазара, йхъашыгIвра ракIвпI. Ауи гIарпхьадзауата Татьяна Ессентуки йтагылу Арбитраж апелляция хIаквымхарта апны дынхарныс ддрайгватI. Асквш 2010 агIан ГIап Татьяна Ставрополь шта йаланакIуа йжвицхауа Арбитраж апелляция хIаквымхарта апны информацияли связли ахъвшара даъачIвагIагIвхатI. Араъа ауи атехникала, аинформацияла анхагIвчва дызларыхъвуш ауысква рырхъйара хъаталкIытI, адгалра техникагьи ауи зланхуш апрограммаквагьи щаквлыргылтI, анхарта пещква рпны ателефон связь щаквлыргылтI. Ауи луыс дазъазапI, бзигьи йылбитI. Анхарта апны гIвысквша руацIала лыхв хъалтI – ахъвшара даунашвахъцIагIвхатI.
ЛащайцIба Азамат асквш 1990 агIан дйытI, акыт апхьарта асквш 2008 дгIалгатI. АкытмлыкврхIара йаквыргIапсу ъачIвагIа гIалихын йара ауи асквш Ставрополь йтагылу акъральыгIва кытмлыкврхIара университет дыцIалтI. Азамат дъадзапхьузгьи агIамта йаквыргIапсу акыт нхараква дрылан, йъачIвагIа рыцIагьи дазъазаханыс ахъазла агIвымакъральква рпны нхара дцатI. Бавария къала йачвыхъарамкIва йаныргIалу Петерсдорф кыт апны пщымызкI руацIа араъа йауу афермерква дрыцынхатI, шIыцра щарда йдыртI, йылайкIтI. АкытмлыкврхIара университет апны йпщбахауа акурс йапхьаркIвуз ачкIвын рпхартала йхъгIву адгьыл амальквала йапшым агIайыраква ргIарйыща атехнология амадзаква цIолата йылайкIхьан.
Апхьара дгIалганыс сквшыкI атахъыркIвата, асквш 2012 апхын, аъачIвагIагIв шIа йъазари йдырракви йрылайырхIаныс ахъазла Ставрополь шта йтагылу Неженск рпхарта комбинат апны дынхауа далагатI. Араъа йылайкIыз аъазара акъральыгIва рхъвыхра агIацIсри йдиплом нхара ахчари тшырзирахIазырныс ахъазла швабыж йгIайыхъватI. СынчIва апхьара далган йдырра цIолква гIазырбауа ашвъа хъада – адиплом къапщы – гIайнапIыцIарцIатI. Уыжвласыла арра къвырльыкъв йхуштI. Къвырльыкъвхара даналгара Азамат йъачIвагIала дынхарныс йгвалапI.
Ажва гьалам, хIхаквлагIвчва рдахIвраква, ргIатгара дуква рунашва гIамта айшысла йшгIахIайдзуш. Ауат йрапшу агIвычIвгIвыс гвымчIваква уанрынйара швапха гIархъухныс, рамайчра уашIпшныс гIаутахъхитI.
Кълыч Руслан,
«Абаза Къраль» сайт йазалхпI


ГIарып щата зму абаза гIвыра ауысла
Ари ауыс сазхъвыцуищтара щарда гьцIуам. Йызпщылугьи саба ХIасарокъва МхIамат йчпаз абыжьгIвыраква ракIвпI (йцри Къвбина кыт ауи йанхьыз Мата акIвпI дызлардыруа). Ашвъаква рпны ауи асквш 1890 дйыта йаныпI, ауаса йара йшихIвузла, акыт лагъь апны Къвбина дзыгIв йхъысуаз айха цхIа анырчпа асквш акIвын йан тамамта йылпхьадзуз (ауи ацхIа ащта гIанымхауата асквш 2002 агIан адзыр йагатI). Апхьарта сыцIаркIвата ацхIа айхаква йырныз асквшпхьадзара алсыргатI: 1902 – 1903. ХIаба йбжьы асквш 1976 агIан йанцсцIатI. ЙзынсцIаз амагнитофон «Дайна» апхын ауыхвара нхараква рпны йгIасынхаз ахчала йсхвгIатI. ХIаба ауи атлахан щардала ачымазагIвра хIайайхIатлун, ауи ахъазла йкъару ъадзатаз йбжьы ансцIара сазыгвжважвун. АгIвыра дакъикъа 40 аъара йбыжьгун: акъвыръан асуркви азкьыркви ракIвын йаныз. ХIаба асквш 1977 агIан адуней йхIваджьтI, уадыргIвана хIъахIыльчва, хIкытлагIвчва рыуа щардагIвы ауи йбжьы зныз акассета ахъыргIвылгIатI.
ЙащтагIайуаз асквшква руацIа гвыргIва ззсымаз агIвыра цкьата йгIащаквханыс акIвын. Ауаса схъатала йсчпаз агIвыра гьгIащаквымхатI. Акомпакт-кассетаквала йахъызгIвылгIаз анадзара гьгвымхамызтI, ауаса ауатгьи щарда йгьнамитI. ХIышта акомпьютерква ангIаджвыквыл, асквшква 1998-1999 руацIа гIапсара дула хIаба йбжьы зныз акассета дуква йгIархъыхIхын компьютер амальла йахъыгIгIвылгIатI.
Ужвы, абызшвадырра ауысква срыдынхалуа саналага, ауыс шIыц-шIыц сазхъвыцхтI. ХIаба дызпхьуз адин гIвырагIвацаква ракIвын. Ауат зымгIва гIарып хIарыфла йгIвын. Йара саргьи бзита йыздырхитI ауи дызпхьуз акьтапква зымгIвагьи гIарып хIарыфла йшгIвыз (ауат агIвыраква «кьтап» – хIва йрыпхьун адиннкъвгагIвчва, адин йапщылам агIвыраква рыхъазла абаза литература бызшва апны аурышв ажва «книга» гIахIрысабапитI). Амагнитофон йанхIцIаз агIвыраква рыуа азкьыркI – «АфигIамбар йпсара» – хIва йахьызта – абаза бызшвала йхIватI. ХIаба йхатым анхIчпа амщтахь дыззсакъуа йымаз акьтапква адин нкъвызгауа йынбжьагIвчва закIы-закIымцара йнарахвтI. Ауаса ауат адиннкъвгагIвчва зымгIвагьи уахьчIвала адуней рхIваджьхьатI. Ага хIуыс баргвхазтынгьи, жвыра зхьыта йгIважьхаз гIарып хIарыфла напIлагIвыраквакI гIахIаутI. Ауат хIызлачважвауа азкьыргьи рылан.
Схъвыцра йгIанарыцIсыз арат азцIгIараква ракIвпI: дзачIвыйа йгьи йанбакIву ари атекст гIарып бызшва йгIахъызхта абаза бызшвала йатазкIыз, йышпайылша ауи гIарып хIарыфла абаза текст йыгIвныс? Схвыцдзата хIкыт адиннкъвгIагIвчва ахатымква рпны абаза бызшвала датша зкьыр рхIвауата йшызгIазгьи гIасгвалашвахтI.
Арат атекстква йатазкIызгьи йызгIвыхызгьи Макьар Умар йа ауи йайрыпхьакваз йрыуаханыс ауаштI. Апрофессор ТIыгв Владимир йгIвыракI апны Макьар Умар дгIайыквчважвауата урышв бызшвала йгIацIцIуаз агазет «Къвбина хабарква» асквш 1891 август а 10 атшын йгIаквшваз ахабар гIайрахитI. Агазет йшанызла, Макьар Умар «швапха пшдзата йаныргIалу апхьарта пансионатгьи алачпата йгIанйыршан ащхъа бзазагIвчва рарыпхьара ауыс швабыж дацхърагIун», гIарып гIвыра йгIахъыхта «йуагIа рыбызшва йаквыргIапсу хIарыфба кIьыда йара-йара йадигалтI, ауи гIайрысабапуамцара йхъатала асабиква айрыпхьун, апхьагагьи йгIвытI, ауаса ауи зджьарагьи йгьгIацIрымщттI…»
ЙхIвара атахъыпI абаза кытква рпны айфанд уысква нкъвызгуз рыуа щардагIвы гIальма цIола шрымаз, ауат гIарып бызшва йгIахъыхта адин гIвыраква абаза бызшвала йшырзатакIуаз.
Датша хъатакIла уапшрыквын, асквш 1917 октябр агIан йакIвшаз ареволюция апхъала ауыс йадынхалуаз ауагIа адин текстква атаркIуа, ауат гIарып хIарыфла йыргIвыхуа йгIамгIвайсуазарын. Ауи асхъан агIвымакъральква йыртабзазауа амхIаджьырква рпны йгIанхарныс ауаштI абаза бызшвала йатакIта, гIарып хIарыфла йгIвыта ауат рапш текст. Сшхъвыцуала, ауат агIвыраква зымгIва адкIылхта йалыргахра, йаныргIалхра атахъыпI, йшпакIву ухIварыквын абазаква хIкультура атурых апны рмагIны швабыж йдупI.
ХIасарокъва Бильаль,
«Абаза Къраль» сайт йазалхпI


Апсахраква, абаргвыраква, агIахътIра шIыцква, йырчвымшвауа, йутахъыта йузымчпуш шаъам йазхъазцIауа абанпара… ЗымгIва аквшвуштI, ауаса майрата йгьалуашымхIва йзпхьадзауа абари абанпара дрыуапI Къалмых Асйагьи. Бзазара хъата щарда рахьыла дгвышхвитI, йлылшуш лырхъвыхитI, дрылапшитI, йаллыргитI, бзита закI анылзынардзара дайгвыргъьитI. Ага ауаса йаъазтынгьи, луысква зымгIва агIахIвра апны тшадыркIылхитI, хореография амадзаква дрыздырцитI.
Къалмых Ася лцри Черкесск къала апны музыкала апхьарта дгIалгатI, аъамапсымаква йа ахореография хъвшара дыцIалта дапхьаныс йазалху ашвъа (асертификат) гIалнапIыцIарцIатI. АгIахIвра рыцIа дхънахын Черкесск йтагылу акультури аршIыйари рколледж дыцIалтI.
Асйа сквшкъомкI руацIа Багаева Елена унашва зхъылцIауа «Глория» ансамбль дрылата дгIахIвытI. Къарча-Черкес апны йазалху аевропа гIахIвраквала ари ансамбль рацкIыс гвып ъаза гьаъам. Ужвы Асйа Къарча-Черкес республика къральыгIва ансамбль «Меркурий» дрылата дгIахIвитI. Дызщцаз агIахIвраква рымщтахь ауагIахъа гIахIвраква шIыц-шIыц тшырзылбжьахырныс шмайрамыз гьцIалкIуам. Ауат злаквымшвауа аъащаква ауи аъарала йщардапIта гIвдуней гIвымакI йыргIвызапI. Дамайчуата лхъа дадынхалуамцара ауи абари архъвыхрагьи дахIврала дахъыстI.
Къалмых Асйа лбзазара апны агIахIвра уыс хъадата йылпхьадзитI. ЗаманкIла дхвитхата тшанпсылщауа (17 сквша йырту ари апхIвыспачкIвын ауи апш лшара гьылщардам) агIвыма бызшваква рдуней дыквлитI, йлымаджьащахъвата англьыз бызшва ллырдыритI. Щарда мцIуата Черкесск сасра дгIайын даъан аканада профессор Леонард Джеймс. Ауи хымшкI руацIа арыпхьара курсква акIвйыршун. Йайрыпхьуз агвып йрыуата рыцIа йагъьта йпхьадзаквуз апхьара Канада йрайгватI. Ауи зынасып йгIанакIкваз Асйагьи дрылапI.
Ауи аспортгьи хъатакIла дгьачвымгылтI, «КУДО» – хIва йзхьзу арра абакIра майрата дазъазахатI. ЛхIатларала йабакIуа агвып рпны Къарча-Черкеслагьи, анахьанат аштаква рпнылагьи ауи йызнымкIва дапхъагылагIвхатI.
Асйа йшылхIвауала, абзазара апны йгIалыдахIвуа зымгIвагьи збзиру лан Аминат лакIвпI. ХIайчважвара ацIыхъва апхIвыспачкIвын дгвыргъьауа арат ажваква гIацылцIахитI: «ДзачIвызлакIгьи йуысква бзихуштI, ауи ахъазла ухъагвы аквыта ухъа уадынхалра атахъыпI. Уангвышхвауа агIан акIвпI уымчгьи ангIаталуа».
Ешерова Муъминат,
«Абаза Къраль» сайт йазалхпI


АлбыргIан кыт апны Квача ЩугIайиб дзымдыруа дгьтам. Ауи йныбыжьла сквшы 90 йнадицалхьатI. ЙынцIра бзазара майрата йгьщаквымгылтI, ауаса аугIа йрызйыму абзибара йгьалымдзгIатI. АгIвычIвгIвыс йбзазара апны баргвыра, рхъвыхра щарда дгIарыцIста абараса йгIвычIвгIвысагIа гIащаквхауата йангIаншауа мачIсачIпI. РахIагьи йгвлахIару ЩугIайиб аугIа рыцIагьи драргванхатI, йгвы рзыхътIпI. Ажва гьалам, баргвыпI йтауырдзаныс уымгвала убжата усабихъа анагIвсуа, баргвыпI хъапщыла дуымахымкIва пщгIвысабичва гIадзынуыргылныс, уадрыгIвана ахъазыра ухьыгIахауата. ЙгIариква дрымбахуата гьакIвым (ауи апш хIугIахъа рпны зынзамызадзапI йангIаншауа), аба йцри кытдаъа дгьызбзазум, йгIадзынгылыз йгIариква араъа нхарта рмауата акыт йтыцIра атахъхатI.
Квача ЩугIайиб уыс щарда дрызъазапI, уысдъа дчIвата зынгьи дгьубушым. ЙгIащтIихуа амшIы зны гара гIалихитI, зынгьи айшва алайчпитI. Йъазара дугьи хвыцгьи аргвыргъьитI, ауи йгIалцIла йыпшцIа зынгьи йгьымцырахум. ЩугIайиб йымадзаква йрыуапI амзагIвцIла йгIалху агъвы азаъащата йазйыму. КIавкIаз апны щарда цIуата амзагIвцIла амшIшыла уъапкътлапкъ быгIвква рыхъазла йшъазагIву бергьльыпI. Йаргьи дамайгьдзауата ауи амшIшыла йазыбжу зымгIвагьи йрититI.
Апхъала ЩугIайиб йнапIы йгIацIцIуаз апкъыгIваква пшдзата йчпан, агвхIаркви ахъатарыхъвакви йангIалдзауата йгIатйырсун. Ужвы ауи апш къару шйымахым гьцIайкIуам.
– УнапIыла йучпаз апкъыгIва акыт апны унагIвипхьадза (акыт гIвымаква рпынгьи) йшыгIвну анудыруа насып дупI, – йхIвитI ауи.
ЙшырхIвауа апшта, агIвычIвгIвыс йзахъвдаквыцIуа ауысква ракIвпI йымлыкву. Араса йгIахIахвырквын АлбыргIан кыт апны Квача ЩугIайиб швабыж млыкв ду зму дгIвычIвгIвыспI. ЧкIвынргIа ЩугIайиб йызлайшIпшуаш, швапха злагIайхъырхуаш щардапI: аугIа йырцIаста йгIамгIвайсуа ауыс дазъазапI, агIщара ззырхIвауа гьидырам.
Ешерова Муъминат
«Абаза Къраль» сайт йазалхпI


ТIыгв Владимир БатахI йпа асквш 1935 апрель а 25 атшын Къвайдан кыт апны дйытI. Йцри кыт апны апычIв апхьарта дгIалгатI, уадыргIвана Николаевск квтанай апхьарта. Апхьарта дангIалга Къабард-Балкъар къральыгIва университет историяла, филологияла афакультет дыцIалын асквш 1960 агIан диплом «къапщыла» дгIалгатI. Йара ауи асквш Къарча-Черкес наука рхъвыхра институт литератури фольклори рхъвшара апны дынхауа далагатI. ЙащтагIайуаз асквш аинститут анхагIв шIа «Коммунизм алашара» газет анапаква «МгIва цIабыргыла» – хIва йзхьзыз йгIвыра гIаквицIатI. Ари агIвыра датшагьи щарда ащтагIайтI. Асквш 1965 йгIашIарышвта ТIыгв Владимир абаза гIвгIвчва йгIарыквчважвауа агIвыраква гIаквицIауа далагатI: Цекъва Пасарби, Джьгватан Къали, ТхIайцIыхв Бемырза, Тльабыча Мира, ЛагIвычв Джьамльадин…
Арат агIвыраква рпны Владимир БатахI йпа абаза литература аъащата йызту, агIвгIвчва рыуа дзачIвызлакIгьи ауи атшауацIнарыхра ршIыйара къарута йалайцIаз гIайырбатI. УадыргIвана ауи арат ахъвыцраква асквш 1966 агIан Черкесск апны йгIацIцIыз ймонография «Абаза литература ащаквгылра» йалайцIахтI. ТIыгв Владимир йапхъахауата йкъальам йгIацIцIыз ари акнига абаза литература йгIаквчважвуз йапхъахауа гIацIщтран. Акнига аунашва «Коммунизм алашара» газет йшанызла, апхьахьа шIа абаза литература ащата джвыквлищтара асквш 1960-ква рпныдза мгIвата йгIамнадаз, ачIвырхъаква шаъаз, штшауацIнахуаз цIолата йырхъвыхын йгIайырбатI.
Асквш 1967 агIан ТIыгв Владимир ймонография аматериал гIайрысабапын ГССР анаукаква р-Академия кырт литература атурых а-Институт апны «Абаза литература ащаквгылри атшауацIнарыхри» темала кандидат диссертация йхчатI. ТIыгв Владимир йбзазара апны ари агIаншара апресса рыхъазла гватрадъа йгьгIанымхатI. Йара ауи асквш ноябрь мыз агIан Джыр ХIамид абаза газет йгIаквицIаз агIвыра апны йара алитературадырыгIв йхъазымкIва ауагIахъа зымгIва рыхъазла ТIыгв Владимир йдиссертация ахчара амагIны шдуу гIаликIгIатI.
Ауи амщтахь хысквша анцIы Владимир БатахI йпа акъыльпшгIара цIола йаквшахIату архъвыхра нхара «Абаза литература атурых ауысла» урышв бызшвала йгIацIищттI. Ауищтара сквшы 40 агIвсхьатI, ауаса абаза литература атурых ауысла ари акнига рыцIа йнардзу, рыцIа йцIолу нхарата йырпхьадзитI. УыжвгIандзарагьи ауи апш рхъвыхра нхара ду датша заджвгьи йгьакIвимыршастI.
Кандидат диссертация анихча амщтахь аинститут апны ТIыгв Владимир наука нхагIвы ахIбата ддыргылтI, асквш 1973 йгIашIарышвта апхьахьаква рсовет дасекретарта дынхун. Ари аъанатIагьи 14 сквша руацIа дахIврала йынкъвигатI.
Асквш 1988 агIан «Литература Россия» газет анапаква рпны Владимир БатахI йпа абазаква рпхыцIа агIаншара нашхыйаква йгIарыквчважвауа гIвыра ду гIаквицIатI. Агазет гIвыра апартия ачыннкъвгагIвчва гвыгIвмыгIв ду гIарыланацIатI. Апхьахьа йхъвыцраква хвитта агазет йъагIаквицIаз ахъазла КЧНИИ апны йъанатIа дакъвырхтI, апартия атланыкъвалагьи гвыбгъан гIайгтI. ТIыгв Владимир йъанатIа дахъыхра уыс баргвын: рнапIщтIыхра йшыртахъу апшта йаквшвандзыкIьара ачыннкъвгагIвчва йамайчуата асовет йалу апхьахьаква ацIадырсыгьуан. Йылшарызма хIыуа дзачIвызлакIгьи йынхарта далхъвдызчIвныс закIы ззхIвам абари апш чIвырхъа багъьа йчпарныс?! ТIыгв Владимир йчпатI. АзджьакI асквш 1980-ква рцIыхъва рыцхIагIата йырпхьадзуз агIаншараква ужвы хъартшхъвагата, хъардурата йырбитI.
Владимир БатахI йпа йуыс араса йаналапIатIа асквш 1988 агIан Къарча-Черкес къральыгIва пединститут апны нхара далагара атахъхатI: апхъапхъа литература акафедра дадоцентта, уадыргIвана асквш 1992 йгIашIарышвта – акафедра даунашвачпагIвта. ГIвысквшала профессор хьзы гIайквнадырган аспирантура гIахъитIытI.
ТIыгв В.Б. йыхьыз абаза литература йызлагIалахаз алитературадырри ацIбацIбари йгьырхъазым, ауи йгьи дпрофессионал фольклористын. Асквш 1965 йгIашIарышвта асквш 1994-дза саби фольклорта, этнография этюдта, локIта, турыхта хвазкIкIракI гIацIищттI. Ауат йрыуата рыцIа йхъаду, кьангьаш аламкIва, асквш 1985 агIан урышв бызшвала тираж жванзыкь йнадзауата Москва апны йгIацIцIыз азкIкIра «Абаза уагIа рлокIква» акIвпI. Владимир БатахI йпа афольклор йгIазикIкIуа, йгIацIищтуа йахъазымкIва йгьи дархъвыхгIвын. Ари анархартала ауи йырхъвыхраква асквш 2002 агIан акнига «Асквшышвква руасаражвра ачвахъабага» агIацIщтрала йакIвйыршатI. Ари анхара апны апхьахьа уахьчIвала йгIазыркIкIыта йаъу афольклор материал зымгIва цкIы-цкIы йалйыргатI, ауыс ахъатаква зымгIва гIащтIихтI, афилология, аэтнография, астрономия, адин, атурыхдырра амальква гIайрысабапуамцара дадынхалтI. Ауи ахIатырла акнига наука рхъвыхратагьи, философия нхаратагьи апхьагIв йдырраква арыцIолушта амагIны швабыж йдупI.
Акнига «Асквшышвква руасаражвра ачвахъабага» апны ауагIа ршIалахIвара ажанрква зымгIва гIахътIыпI, автор анаука ауыжвгIанчIви амальква гIайрысабапуамцара дадынхалтI, ащтацащалагьи, йауацIыху архъвыхраквалагьи, цIолата йгIарбу адырраквалагьи швабыж йнардзата йаъапI. Ауи ахIатырла асквш 2003 сентябрь а 5 Адыгея къральыгIва университет апны ТIыгв Владимир гIвнархаракIла (фольклористикали Россия Федерация ауагIахъаква рлитературали) йара доктор диссертациякI дахIврала йъайзыхчаз джьаущушта йгьаъам. Ауи йдиссертация нхара «Абазаква рфольклор йгьи рлитература: ауат разазаъаща адинамика» апны йадкIылу анаука материал апхьахьа сквшы 40 райхIа дадынхалтI. Зпахь дгIачважваз адиссертация совет йалакваз йацшIакIта ТIыгв Владимир апхьахьа хьзы «афилология наукаква рдоктор» гIайквнадырганыс ахъазла напIы щтIырхтI.
ЙыршIыйара нхара гIамтата йгIацIанакIуа ауацIа Владимир БатахI йпа гIвыра 80 гIацIищттI. Ауат йрыуапI амонографияква, ауагIа ршIалахIвара азкIкIраква, абаза апхьартаква рыхъазла литературала апхьагаква. Ауи цтомкI йнадзауа «Совет литература атурых», «Адуней литература атурых», «Абаза-урышв ажвар» ргIацIщтра джьгарта дацхърагIатI. Йынхара мгIва анаука анхагIвы айцIба йъанатIала йджвыквицIан КЧНИИ апхьахьаква рсовет апны апхьахьа секретарь йъанатIа дазынадзатI, КЧГУ апны алитература акафедра даунашвачпагIвта дынхатI, афилология наукаква дырдокторхатI, дпрофессорхатI. Йнаука нхара пIатIу аквырцIауата «Къарча-Черкес Республикала гIатгара зму анхагIвы» ртшхъвгага хьзы гIайквнадыргатI. ТIыгв Владимир абаза литературадырра дащатащтIацIагIвта йыхьыз атурых йгIалахатI.
.
ТIыгв Владимир БатахI йпа асквш 2006 февраль а 21 атшын адуней йхIваджьтI. Асквш 2011 сентябрь агIан йыхьыз Къвайдан кыт аквтанай апхьарта йахьырцIатI.
ЧкIала ПIитIа,


Асквш 2013 агIан Россия Федерация апны Апсны Республика апосольства йадкIылата Москва йтагылу апсуа апхьарта сквшы 23 ахъыцIитI. Апхьарта апны апсуа бызшва йадрыпхьитI, ауагIахъа гIахIвраква йырзырбжьитI, апсуаква ртурых, рхабзаква, рцIасква ддырдыритI. Январь а 15 атшын апхьарта арыпхьагIвчва Россия Федерация апны Апсны Республика апосол Ахба Игорь йынйатI. Асквш 2013 ауацIа хачIвыта йырпыру ауысква, арыпхьара амальква, апхьарта анхара шадыргалуаш, аъачIвагIагIвчва шIаква ауыс йшадыркIылуаш агьиква йрылачважватI. Апосол йшипхьадзауала, апхьарта апны апсуа бызшви литератури рарыпхьара йахъазымкIва асабиква йырдырныс ахъазла Апсны атурых йапщылу агIаншара дуква руысла айззаракви анйаракви адгаллара атахъыпI. «Ауи йапшу агIаджвыквцIараква дыррра шIыцгьи бжьарагьи рылапI, ауи ахIатырла йгIадзынгылуа абанпараква рыхъазла магIны ду рымапI», – йгIаликIгIатI Ахба Игорь.
Москва апны апсуа апхьарта анхара «Нартаа» – хIва йзхьзу акультура жвлара (ауи асквш 1989 агIан йгIандыршатI) йадкIылата йадыргалтI. «Нартаа» жвлара даунашвачпагIвхатI ауи агIаныршара гIаджвыквызцIаз Ахба Игорь. Ажвлара унашвачпарта апны йыцынхауа йалагатI Чирикба Вячеслав, Анчабадзе Юрий, Гулиа Татьяна. Апхьарта даунашвачпагIвхатI Басария Ирина. Йлырхыз аустав апны йгIарбаз ахачIв хъадаква йрыуан Апсны атурых, акультура йгьи алитература Россия абзазагIвчва йдырдырра. Москва йапхьауа астудентква ргIаджвыквцIарала асквш 2012 ноябрь мыз йгIашIарышвта апсуара йгIаквчважвауа апхьара сахIатква акIвшитI. Йапхъахауа агIвлекциякI дгIарыпхьатI аистория наукаква ркандидат, аэтнопсихолог Бройдо Анна. Алекция анакIвшуз аздзыргIвчва азцIгIараква дыргылуа йалагатI, уадыргIвана алекция айчважвара джьащахъвала тшапсахтI, дзачIвызлакIгьи ауатыкв йтаз атемала йгвгIанаграква гIайхIватI. «АуагIахъа анадкIылу асхъан акIвпI йангIащаквхауа, руагIахъа уысква тшанауацIырхуа. Араъа ауи апш хачIв ду ззырхъйушта йаъу акультура акIвпI, ауагIа ръадаб-намыс щата багъьа амазтын, ачвгьи абзии ралыргара азазаъащата йазрыму азакIызтын. Абауи йапшу культура амальта агIвыми учIви злалудыргIушта йщаквгылазара атахъу Апсуара акIвпI. Апсны апны ауи апсуаква йырхъазымкIва араъа йтабзазауа анахьанат ауагIахъаквагьи йырдырырквын бзихуштI, дара ркультураква рынкъвгара йаццауата», – лхIватI апхьахьа.
ЙащтагIайуаз алекция асквшшIыц гIаталхьата январь а 25 йакIвшатI. Ауи акIвзыршаз апсуа гIвгIвы, апублицист, атакIыгIв Чачхалиа Денис йакIвпI. Ауи апсуа жвлара апны апсуара гылартата, магIныта йаму, йапшым ауагIахъа цIасква рынкъвгаща, агIвымакъральква рпны апсуа диаспора рбзазаща агьиква дрыквчважватI. Апхъахьыла алекцияква радгалра ауысла Апсны Республика апхьахьаква, йбергьльу ажвлара уыснкъвгагIвчва гIадрайгваныс ргвыгъапI. Апсуара йазынарху алекцияква йрыздзыргIвныс йгIайуа апсуаква йгьырхъазым, Москва йтабзазауа анахьанат ауагIахъаква рыуа щардагIвгьи гIальаматра ду рызрымапI.
Козлова Эльвира,


Айззара гIальамат адыргалтI Ставрополь апны йапхьауа абаза чкIвыныргIа рыхъазла Ставрополь край йту абазаква ругIахъа-культура автономия ауыснкъвгагIвчва. Ноябрь а 20 араъа йакIвшаз анйара йалаз ачкIвынчви ахIвсси йабадырныс, ауысква йрылачважварныс, рылагьи дырпшныс рылшатI.
Ахъвлапын зладжвыквырцIаз ауысква ракIвпI. Ставрополье абазаква р-НКА апредседатель Чагва Армида хIызту асквш ауацIа нхарата йакIвдыршаз гIалхIватI. Ауи лымщтахь йгIачважваз аугIахъакви акъазакъкви руысквала Ставрополь край акомитет ахъвшаракI аунашвачпагIв Чаплыгин Алексей хIышта апны аугIахъаква разазаъащаква тамамта йщаквгылра ахъазла ажвлара адкIылараква рмагIны шдуу гIаликIгIатI. Абаза жвларауыснкъвгагIвчви анахьанат аугIахъаква рыжвларакви ащтаныкъвара пшдза шрызбжьу йаквшахIатхауата ари анйара йалан авайнахква, аурымква, акъарчаква, адгьаква ргIащтийыгIвчва. Къарча-Черкес апны йгIаныршу абазаква радкIылараква хIгьрыквчважвадзум – ауат аламкIва Ставрополь апны айззаракIгьи гьакIвшум. Ари азынгьи араъа йгIадгылтI «Шарпни» «Алашари» рделегацияква.
АгIачважвараква рымщтахь сынчIва Ставрополь апхьара йгIайгIвацаз ачкIвынчви ахIвссакви астудентква ргвып йгIарыларыжьтI. Ари ауысгьи пшдзата йгьи кьахвта йакIвдыршатI адгалагIвчва. Йапхъахауа акурс апхьагIвчва драйхIвахIвтI Ставрополь къала апны йгIаныршу «Абаза» культура квта аунашвачпагIв Къвырча Владимир. Ргьагьара йакIвшауа рылархIвауата, астудент шIаква йъапхьауа апынгьи рансимш бзазара апынгьи абазаква рыхв надмыркъвуата штшгIадырбушла йквытI.
Анйара йгIадгылкваз ргвы гьымшIыгъьтI. АдгалагIвчва ауат рыхъазла йапшым мшыркъвара анкъвакъвра щарда гIархъвыцтI. ЗымгIвагьи ргвква гIащтIырхуан Тластанкъвыл Вадим акъвабыз йгIатищтуаз амакъымкви Джео Марианна йылхIвуз ашвакви. АгIахIвраква ракIвпIта – ауатыкв дакъикъакIлагьи йгьыммцырахузтI – ухIва ауаштI.
Араса укьахвта заджвгьи уйабамдыруата ушпацахуаш? Йара акIвпIта, ари йапшу абазаква ранйараква рпны йабадыруа чкIвыныргIа разазаъащаква багъьахитI. Ауи йаквшахIатхауата ари айззара апны ауатыкв йгIатардан йрайхIвахIвтI цIыпх айззара апны йабадырта хтгIачвакI гIанзыршаз ачкIвынчви ахIвсси. Ауи апш цIыхъватшара пшдзагьи арат йрапшу ахъвлапынква ззадыргалуа амурад хъадаква йрыуапI.
ЧкIала Георгий
«Абаза Къраль» сайт йазалхпI


Асквш 2012 октябрь а 12 Ставрополь край аугIахъа культура автономия йапхъахауа ргIаджвыквцIара чкIвынргIа йырзынархата дахIврала йакIвшатI. Ставрополь йтагылу «Скиф» ресторан апны йгIадрайгватI араъа йапхьауа абаза чкIвынчви ахIвсси 150-гIв йнадзауата йгьи Нарцана, Къарча-Черкес, Апсны рпны йынхауа чкIвынргIа рыжвлараква ргIащтийыгIвчва.
ЧкIвынргIа хIвахIвра йгьи бжьагажва ажвала тшырзынадырхатI акрай жвлара апредседатель Чагва Армида Хзыр йпхIа, чкIвынргIа руысла Ставрополь край аунашвахъацIарта патриот бжьарала аквта аунашвачпагIв Мухин Сергей Владимир йпа, аугIахъа йгьи акъазакъква руысквала Ставрополь край аунашвахъцIарта анхагIвы Полонский Григорий, Ставрополь къала абазаква ркультура квта апредседатель Къвырча Владимир ИсмагIиль йпа, аэкономика наукаква рдоктор, Ставрополь къральыгIва агроуниверситет апрофессор Йуан ЧагIбан ХIаджьбакьыр йпа.
Ахъвлапын дрыпшдзатI ашвахIвагIвчва Амирина, авокал ъамапсыма гвып «Абазгьква», агвщтIыхга гIахIвра макъымква акъвабыз йгIатызщтуаз Напщ Аминат. Агваран лахъвгIахъасракIгьи йгьымцырамызтI. ЧкIвынргIа зылапш йыцIаз агIахIвчва ъазаква йамайчуата ауат аугIахъа гIахIвыща алкIгIараква, амадзаква йырзырбжьун.
Гватра кIьыда рызрыман йапхъахауа акурс йыцIалыз астудентква. Ауат «абаза студент» рыхьырцIауата йазалху ахъвмарра рзакIвдыршатI. Анйара йалаз зымгIвагьи аквшахIатта ауат ныха рхIватI рцри бызшва зынгьи йырхъдымраштылныс, абаза угIахъа цIасква пшдзата йынкъвыргаланыс, айщчвари айгвари йрызцIабыргызланыс, ахIбачва-уасаражвква пха рыквырцIаланыс.
Ахъвлапын рыпшдзага кIкIарала йалдыргатI. АжвгIванд апны йзигIву акIкIара суратква йырпшуаз чкIвынргIа йзырчвуаз алахIвараква рзымкIуата «Анчва дыбзыразхатI, Армида!» – хIва йацшIакIта йхIвхIвуан.
АчкIвынчви ахIвсси йкьахвтI, йгIахIвытI, йабадыртI, ауи йахъазымкIва апхъахьыла мурад пшдза щарда лызхуа, гIаджвыквцIара бзи зщарду угIахъа культура жвлара акрай апны йшгIаншаз, йшынхауа ахабар рдыртI. Ажвлара анхара тшадыркIылра, йацхърагIара шатахъу рылархIватI. Ужвы йащтагIайуата Ставрополь край апны чкIвынргIа рыжвлара агIаныршара, ауи анхара тшауацIнахуата йадгалра ауыс ауатыкв йтапI.
ЧкIала ПIитIа,
«Абаза Къраль» сайт йазалхпI.


«Къарча-Черкес» къральыгIва телерадиуакомпания апресс квта апны ажурналистква асамбистква, айщчва-агIвазаква КвырджьргIа Уалии Алии йрынйатI. Ажурналистква Казань йакIвшуз апхын Универсиада апны Уали йгIатгараква йрызцIгIатI. Араъа ауи зхIатлара килограмм 74 йнадзауа аспортсменква рквтала Япония йауаз Кота Это жвыгIв нольта дйайгIайын ахьапщ медаль гIатигатI. Ауаса ачкIвынчваква раба Квырджь Рамазан йхIваз ахабарква ракIвпI ажурналистква рыцIа йджьарщаз.
Айщчваква хвысквша йыртата абжьагIвы Марков Павел дрыдынхалуа далагатI. Ауи йакIвпI рхIальква зсайыз, аспорт бзи йдзырбаз. Йара ауи йакIвпI аспорт ауысла алшараква рыцIа йъауацIыху Рязаньла КвырджьргIа тгIачвала йайтыпахныс йадзыргылыз. ЙцIыхъвахауа ажвасквша руацIа ауат Россия аквта штаква рпны йбзазитI, айщчваква абжьагIвы Фофанов Константин дрыдынхалитI.
Аба йымщтахь Уали ажва найахвтI. Ауи абжьагIвчва рыхъазла дхIвахIвтI, дшырзыразу йхIватI, йгIайззакваз квырмыш рзичпан йхъа айшыста дгIаквчважватI. Квырджь Уали адунейла гIван дчемпионхатI, Европа ачемпионат апны самбо абакIрала хьапщ медаль гIатигатI. Ужвы Россия ачемпионат апны дайгIайта дзюдо абакIрала Бразилия а-Олимпиада далашваныс мурадта йкIытI.
Квырджь Али Петербург апны адунейла йакIвшуш анкъвакъвраква тшырзирыхIазыритI, Тунис апны йакIвдыршаныс йадыргалуа адуней анкъвакъвра акубокгьи дазабакIуаштI.
Олимпиада амщтахь атгIачва шабгу рцриштала йгIацапахныс ргвыгъапI. Щарда мцIуата агIвайщчвагьи йагъьу адырраква рымата юрист академия йгIалгатI. Йалныс ауыпI ауат аспорт апны апшта анахьанат ажвлара уысква рпынгьи адахIвра дуква рызпшуата.
Ешерова Муъминат,
«Абаза Къраль» сайт йазалхпI


Абараса йызхьзыз асурат гIарбарта Амман апны а-Черкесква ргвчIагIвра жвлара апны дахIврала йакIвшатI. АгIарбарта а-Дуней адкIылара «Алашара», культура ауысла РФ а-Министерства йаланакIуа культурологияла а-Россия институт йгьи Йордания апны Россотрудничества акъвырльыкъвхарта рацынхара уысква йрыуазакIыта йакIвшатI.
АгIарбарта а-Черкесква ргвчIагIвра жвлара апрезидент Самир Къардан йгIахъитIытI.
АпшыгIвчва тшрыхадыргIвазаныс рылшатI апхъанчIви замани уыжвгIанчIви замани гIазырбауа асуратква разкIкIра. УыжвгIанчIви суратква Къарча-Черкес республика апны асквшква 2010-2012 руацIа Емельянова Надежда йхъылхтI. АпхъанчIви заман гIазырбауа асураткви ашвъакви Къарча-Черкес йгьи Ставрополь рархивкви рмузейкви йадыргалтI. Амузей коллекция йаланакIуа асуратква рыуа щарда Россия апны ареволюция апхъала йбергьльыз асуратхъыхыгIв ду Ермаков Д. (1846 – 1916) йчIвыпI.
Йорданшта апны Россотрудничества апредставительства аунашвачпагIв Дорофеев Александр ажва пхала а-Черкес жвлара тшырзынайырхатI, Россия йгьи Йорданшта агуманитар уысквала рацынхара атшауацIнарыхра йъацхърагIауа ахъазла дшырзыразу йхIватI.
Александр Александр йпа культурологияла Россия аинститут адиректор Разлогов Кириллгьи ажва пхала тшизынайырхатI, а-Дуней абаза апсуа адкIылара «Алашара» апрезидент Егьзакь Муса тшизынайырхауата анаука, арыпхьара, акультура проектква радгалри абазазара ралажьра ауысли ауи ажвлара нхара ду шакIвдыршауа гIаликIгIатI.
«Абари йапшу ауысква рырхъйара апны хIацынхара Йорданшта рыжвлара бзира алырбгIауата йаквчважвитI, Лагъь КIавкIаз аугIахъаква руысла Россия аунашвачпагIвчва йынкъвыргауа аполитика чва бзи гIахъанацIитI, агIвымакъральква рпны Россия акъвырльыкъвхартакви Йордан Хашимит паштахIыгIва йту Лагъь КIавкIаз аугIахъаква рдиаспори ращтаныкъвара атшауацIыхра йазынхитI. Анаука ауысла Россия йгьи Йорданшта рацынхара атшауацIыхра апны швамайчри швалацIари хвду рзыгIбауата швабыж хIышвзыразпI», – араса йгIанахIвитI культурологияла Россия аинститут йгьи а-Дуней адкIылра «Алашара» йырзынархата ауи йгIайщтийыз ашвъа.
АгIарбарта даквчважвауата ауи адгалагIв Емельянова Надежда йшгIалылкIгIазла, асуратква рпны абаза угIахъа ртурых анапаква рыцIа йауацIыхта йшгIалырбушыз дащтан. Араъа асуратква ахъаз ршIыйара квпшырата йахъазымкIва атурых гIазырбауа швъа цIабыргыта йалитI.
Акультура ауысквала агIвымакъральква рыцынхара, ауи атшауацIнарыхра йырзынарху апрограмма йаланакIуа уыскIта акIвпI асурат гIарбарта шадгалаз.
Октябрь ацIыхъва, ноябрь мыз агIаталымта рагIан апхъахьыла абзазара йалажь йауаш ауысквагьи ауатыкв йтан. Ауат йрыуапI апроект «КIавкIаз аугIахъа: ауат адызкIылуа акультура амальква» йаланакIуата Дуней редакция комитет агIаныршара. Акомитет хачIвыта рпахь йгылазлуштI магIны зму ашвъаква гIазрыбергьыльуаш атгIачваква, архивква, амузейква ршвъаква рырхъвыхра, хIкъраль апынгьи агIвымакъральква рпынгьи ауат ашвъаква копия рхъыхра ауыс адгалра. УадыргIвана КIавкIаз аугIахъаква ркультура йгIаквчважвауата ауат асураткви ашвъакви сурат альбомта, книгата ргIацIщтра адгалра.
«Абаза культура а-Фестиваль» атема рыцIа йауацIыхта асквш 2013 апрель-май мызква рагIан Йорданшта апны абаза культура а-Мшква акIвдыршаныс йалачважватI. Ауат амшква рагIан Амман апынгьи анахьанат акъалакви акыткви рпынгьи абаза ашвахIвагIвчва рыршIыйара гIадырбуштI, Россия йтабзазауа абазаква рмузыка культура йахадыргIвазуштI.
Ауи акIвпIта, асурат гIарбарта «КIавкIаз: азаман асуратква» Россия йгьи Йордания рацынхара атшауацIнарыхра арыбагъьауата йакIвшатI. Ауи йаквшахIатхатI араъа йсасуаз Россия апосольства анхагIвчва йгьи Йорданшта йту ачеркес диаспора, «Нарт» телеканал анхагIвчва гвып, ари аршIыйара бзи йызбауа апшыгIвчва, абзазагIвчва рыуа щардагIвы.
Квициниа Инна,
«Абаза Къраль» сайт йазалхпI.


Йбергьльу аспорт бжьагIвы ЕмгIвыкъва Псабыда дыздынхалуа 13 сквша зныбжьу ачкIвын Цамбов Эдгард боксла Россия Апхъагылара апны дайгIайтI. Анкъвакъвра Анапа апны йакIвшатI. Ари айгIайра йащтагIайуата асквшква 1999-2000 рагIан ййыз аспортсменква рквтала Европа Апхъагылара йалалныс Россия йырщтиуа агвып дрыларцIатI. Ауи анкъвакъвра Ирландия апны йакIвшуштI.
Цамбов Эдгард зхIатларала килограмм 50 йнадзауа рквтала бокс даситI. Анапа апны пщын дайсытI. Йпщбахуз анйара акIвпI рыцIа дызрагIапсаз. АчкIвын йшихIвазла, 10:5 йгIарбарата дайгIайныс злайылшаз абжьагIвы дыззибжьаз акъвльейраква ракIвпI.
Йара Псабыда Рауф йпа Совет Союз анаъаз бокс ауысла йщаквгылыз айсыща цIасква йылайкIныз ъайылшаз насып дута йпхьадзитI. Ауат ацIасква адуней апны рыцIа йагъькву йрыларпхьадзун. Ужвы йъазара амадзаква йгIадзынгылуа ашIаква йшырзыгIахъитIуаш дащтапI. Аспорт апны магIны змам закIгьи гьаъам, зымгIва урызхъвыцра атахъыпI, ажва ахъазла, аспортсмен аъащата дызтагылу, йлахIвараква шщаквгылуа. ЙткIьийу апшIагылра апны абжьагIвы йырхъвыхуа аспортсмен йхъа шйызгIайнапIыцIакIуа, дайгIайныс ахъазла рыцIа йгIайцхърагIуш акъвльейраква шйызгIарысабапуа акIвпI. Ауи ахъазла аспортсмен йапшым къвльейра щарда йырдырра, ргIарысабапра дазыбжьара атахъыпI.
Ужвы Эдгард дамайчуата анкъвакъвра ду тшазирыхIазыритI, йхъагвы аквыпI, йхъаду йыргвышхвагIв, йаба Цамбов Нуралигьи, дйыцта апхъагылара гIатиганыс ймурадта тширыхIазыритI. АбжьагIвгьи ачкIвын йылшараква бзита, апхъагылара дазыхIазырта йпхьадзитI.
Къарча-Черкес йауу датшагьи чкIвынкI – КIвращын Арсен – Россия Апхъагылара апны зхIатларала килограмм 65 йнадзауа чкIвынргIа рквтала джьаз медаль гIатиган Россия йадыркIылуа агвып дрыларцIатI. Ауи бжьагIвыта Архагъ ХIасана дйыдынхалитI.
Квициниа Инна,
«Абаза Къраль» сайт йазалхпI


«Къарча-Черкес» телерадиуакомпания арадиуа амузыка архив йаланакIитI жвасквшапхьадзара руацIа йанырцIаз ашваква. Зъара йнадзауайа КIавкIаз ауагIахъаква рпхыцIа йгIаквчважвауа ауат ашваква! Абари абайара шабгу уахьчIвала Наша Карина дахьпшитI. Ауи лакIвпI архив абыжьгIвыраква уыжвгIанчIви амальла йгIазыршIыцхуа.
Зсабихъа йгIашIарышвта ашвахIвара бзи йызбауа, амузыка апхьарта йгIалгаз апхIвыспачкIвын лыхъазла ари ауыс адгылща агIаура гьбаргвымызтI. Ауаса архив адынхалра гьмайрам, йалкIгIата ашваква Къарча-Черкес йтабзазауа ауагIахъаква рыхвбызшвакIла йшанырцIуз уаназхъвыцра. Архив агIаршIыцхра сквшпхьадзара шатахъхуш гвынгIвырапI.
Абаза бызшвала архив ахъвшара Карина рыцIа дсакъуата дазыъапI. Ауи лыхъазла ауат ахъаз йгьашвагIвацам – лпсы йахъвыпI, луагIахъа турых йауапI. Ерыжв Зули, Цекъва Зарыльа, Йуан Муса йанырцIаз амакъымкви ашвакви шIырпшыра змам байара дупI, адырра цIолакви абаза уагIахъа ртурых анапакви йыргIалцIыртапI.
Наша Карина йшылхIвауала, ари ауысгьи йуылауымхIвакIва йамуаш лкIгIара амапI. УангIапсара, амакъымгьи хъарачIвыла йгIагауазшва йангIаугвыквыгIвуа анхара ашIарысымкIва амаль гьамам, мачIкI тшанпсущара ауыс атагIаджвыквуцIахитI. Абараса акIвпI макъымипхьадза йгIаныцIуа, ауагIахъа турыхи акультури рыхъазла амагIны шдуу шуылаукIуа.
Наша Карина уыста йлырхъйауа архив агIаршIыцхра йгьахъазым. СквшыкI цIитIта ателебара асайт гIанлыршауата дадынхалитI. Асайт анхIазырхара дзачIвызлакIгьи йанакIвызлакIгьи зынзаман аэфир йталыз атраква дырпшыхныс йылшуштI. Ари ауыс ансимшы шIыцракI шалалцIуш дащтапI. Ага уыс бзи щарда лырхъйазтIхIва, Карина йшылхIвауала, лгвы йнадзауа абзазара уыс дгьадымгылстI. Ауаса лгвы гьылрыдзуам – йзачIв бзазара нархартазлакIгьи апны ууагIахъа ртурых, рыбызшва, ркультура анудыруа ухъатачIв бзазара мгIва лукъьарныс рыцIа ймайрахитI.
Ешерова Муъминат,
«Абаза Къраль» сайт йазалхпI